Assalamualaikum ,

Saya seorang ibu tunggal. Dan mempunyai anak berumur 3 tahun.Pada tahun lepas, mahkamah syariah mengeluarkan perintah kepada bekas suami untuk memberi nafkah anak sebanyak RM200 setiap bulan mengikut perjanjian yang sudah dipersetujui bersama. Tetapi malangnya, sejak perintah dikeluarkan, suami gagal menunaikan perintah tersebut dengan memasukkan wang dalam jumlah yang tidak relevan iaitu RM20 sahaja. Atas alasan saya tidak membenarkan beliau bertemu anak.

Untuk pengetahuan, saya tinggal di Terengganu, manakala suami tinggal di Kuala Lumpur. Mengikut perjanjian, dia yang perlu datang ke Terengganu samada untuk berjumpa atau ajak anak bermalam di rumah kedua ibubapa beliau di Kuala Terengganu, memandangkan dia tinggal bersama rakan-rakan bujangnya di Kuala Lumpur. Beliau kerap menuduh saya berlaku zalim tidak pernah memberitahu dia sekirannya saya datang ke Kuala Lumpur. 
Pada saya, kalau betul dia nak jumpa anak, kenapa dia sendiri tak pernah berusaha pulang ke kampung meluangkan masa bersama anak. Sejak Hari Raya Aidilfitri 2012 tidak pernah sekalipun bekas suami singgah menjenguk anak atau memberitahu saya dia nak bermalam dengan anak di Terengganu. Dan saya tidak pernah berniat pun halang dia jumpa atau bermalam dengan anak.

Bila saya tuntut hutangnya melalui sms, bermacam kata caci nista yang dilontarkan, siap buat kenyataan bahawa dia ada hujah secukupnya depan hakim nanti sekirannya saya tuntut di mahkamah sekali lagi. Itulah perangai suami sejak kami berkahwin, suka menghalalkan perbuatannya yang tidak bertanggungjawab pada saya dan anak dengan mereka-reka pelbagai alasan (salah satu punca penceraian). Saya sudah penat turun naik mahkamah selama 2 tahun dan sudah habis puluhan ribu ringgit sebelum ini untuk membayar kos 2 orang peguam bagi tuntutan nafkah anak, fasakh dan hadanah di Terengganu dan melawan 2 lagi tuntutan beliau di Kuala Lumpur. Sekarang walaupun keputusan berpihak pada saya dan perintah mahkamah sudah keluar, dia masih nak langgar lagi. Sedangkan saya sudah bersetuju dengan jumlah yang sangat minimum (RM200).

Saya pernah minta bantuan dari keluarganya tetapi tidak dihiraukan. Kalau tuntut di mahkamah pun, hakim pasti suruh saya lantik peguam (seperti sebelumnya). Takkan saya nak lantik peguam lagi untuk menuntut hutang tertunggak pula kali ini?  Saya sudah tidak mampu lagi nak upah peguam. Pernah minta bantuan biro bantuan guaman,tetapi permohonan saya ditolak. Seringkali saya menangis, buntu dan tertekan dengan masalah yang tak sudah-sudah ditimbulkan bekas suami dan terasa diri ini sangat dizalimi. Ustaz tolonglah beri pandangan, apa yang perlu saya lakukan?

Wassalam