W.salam puan,

Terima kasih di atas pertanyaan. Saya akan cuba menjawab pertanyaan puan dengan sebaik-baiknya.

1. Memang benar bahawa pengesahan nikah yang melibatkan poligami perlu dibuat di Mahkamah Tinggi Syariah. Walau bagaimanapun proses pendaftaran pernikahan itu akan melihat sama ada perkahwinan yang dilangsungkan di Thailand itu telah sah menurut Hukum Syarak. Jika sah maka barulah Mahkamah Syariah akan mengeluarkan perintah untuk perkahwinan itu didaftarkan. Pada masa yang sama isteri pertama turut akan dipanggil bagi menentukan kadar nafkah untuk isteri pertama dan anak-anak dengan isteri pertama ( hak isteri dan anak). Walau bagaimanapun dari segi kelayakan Mahkamah sukar lagi untuk tentukannya kerana pernikahan tersebut telah dilakukan.

2.Bagi permohonan penceraian, jika penceraian seksyen 47 iaitu penceraian secara lafaz talak, mana-mana pihak boleh buat permohonan walau bagaimanapun terikat dengan persetujuan kedua-dua pihak. Jika satu pihak bersetuju, kes akan dirujuk kepada Jawatankuasa Pendamai dan jika gagal akan dirujuk pula kepada Hakam. Jika ada persetujuan, kes tersebut boleh diselesaikan pada hari sebutan kes dengan syarat puan suci dari haid dan nifas.

3. Permohonan fasakh adalah permohonan untuk membubarkan perkahwinan yang dibuat oleh pihak isteri disebabkan wujud beberapa alasan, antaranya :

(a)bahawa tempat di mana beradanya suami telah tidak diketahui selama tempoh lebih daripada satu tahun;
(b)bahawa suami telah cuai atau telah tidak mengadakan peruntukan bagi nafkahnya selama tempoh tiga bulan;
(c)bahawa suami telah dihukum penjara selama tempoh tiga tahun atau lebih;
(d)bahawa suami telah tidak menunaikan, tanpa sebab yang munasabah, kewajipan perkahwinannya (nafkah batin) selama tempoh satu tahun;
(e)bahawa suami telah mati pucuk pada masa perkahwinan dan masih lagi sedemikian dan isteri tidak tahu pada masa perkahwinan bahawa suami telah mati pucuk;
(f)bahawa suami telah gila selama tempoh dua tahun atau sedang mengidap penyakit kusta atau vitiligo atau sedang mengidap penyakit kelamin dalam keadaan boleh berjangkit;
(g)bahawa isteri, setelah dikahwinkan oleh wali mujbirnya sebelum ia mencapai umur baligh, menolak perkahwinan itu sebelum mencapai umur lapan belas tahun, dan ia belum disetubuhi oleh suaminya itu;
(h)bahawa suami menganiayainya, iaitu, antara lain :-
(i)lazim menyakiti atau menjadikan kehidupannya menderita disebabkan oleh kelakuan aniaya; atau
(ii)berkawan dengan perempuan-perempuan jahat atau hidup berperangai keji mengikut pandangan Hukum Syara\'; atau
(iii)cuba memaksa isteri hidup secara lucah; atau
(iv)Melupuskan harta isteri atau melarang isteri itu dari menggunakan hak-haknya di sisi undang-undang terhadap harta itu; atau
(v)Menghalang isteri dari menunai atau menjalankan kewajipan atau amalan agamanya; atau
(vi)jika ia mempunyai isteri lebih daripada seorang, dia tidak melayani isteri yang berkenaan secara adil mengikut kehendak-kehendak Hukum Syara\';
(i)bahawa walau pun empat bulan berlalu tetapi isteri masih belum disetubuhi oleh kerana suami bersengaja enggan mensetubuhinya;
(j)bahawa isteri tidak izin akan perkahwinan itu atau izinnya tidak sah, sama ada oleh sebab paksaan, kesilapan, ketidaksempurnaan akal, atau lain-lain hal keadaan yang diakui oleh Hukum Syara\';

-Jika wujud satu sahaja dari alasan-alasan tersebut maka pihak Mahkamah Syariah boleh membubarkan perkahwinan atau fasakh dengan syarat ianya berjaya dibuktikan.

Semoga jawapan ini dapat membantu pihak puan memahami prosedur Mahkamah Syariah.

Sekian, terima kasih
Ketua Pendaftar
Mahkamah Syariah Negeri Melaka