Waalaikumussalam warahmatullahi wabarakatuh

Puan,

Seseorang suami itu wajib memberikan nafkah ke atas isterinya. Ini berdasarkan kepada dalil-dalil berikut:

 “Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan dan juga kerana orang-orang lelaki telah membelanjakan (memberi nafkah) sebahagian dari harta mereka” (An Nisa’ : 34)

 “Dan ibu-ibu hendaklah menyusukan anak-anak mereka selama dua tahun genap iaitu bagi orang yang hendak menyempurnakan penyusuan itu dan kewajipan bapa pula ialah memberi makan dan pakaian kepada ibu itu menurut cara yang sepatutnya”. (Al Baqarah : 233)

Jika sesorang suami gagal memberikan nafkah ke atas isterinya, maka seseorang isteri itu boleh mengemukakan tindakan-tindakan berikut di Mahkamah:-
1)	Menuntut nafkah semasa daripada suami
Seksyen 60 Enakmen Undang-undang Keluarga Islam (Negeri Melaka) 2002 “Mahkamah boleh memerintahkan seseorang lelaki membayar nafkah kepada isteri...”

2)	Menuntut nafkah tertunggak daripada suami
Seksyen 70 Enakmen Undang-undang Keluarga Islam (Negeri Melaka) 2002 “Tunggakan nafkah yang tak bercagar hendaklah dituntut sebagai suatu hutang daripada pihak yang mungkir dan, jika tunggakan itu terkumpul kena dibayar sebelum suatu perintah penerimaan dibuat terhadap pihak yang mungkir itu, tunggakan itu boleh dibuktikan dalam kebankrapannya dan, jika tunggakan itu terkumpul kena dibayar sebelum dia mati, tunggakan itu hendaklah menjadi suatu hutang yang kena dibayar daripada harta pusakanya”.

3)	Menuntut untuk membubarkan perkahwinan daripada Mahkamah (Fasakh)
Seksyen 53 Enakmen Undang-undang Keluarga Islam (Negeri Melaka) 2002
“Seseorang perempuan yang berkahwin mengikut Hukum Syarak adalah berhak mendapat suatu perintah untuk membubarkan perkahwinan atau fasakh atas mana-mana satu atau lebih daripada alasan-alasan yang berikut, iaitu........bahawa suami telah cuai atau telah tidak mengadakan peruntukan bagi nafkahnya selama tempoh tiga bulan”

4)	Menuntut pengesahan perceraian secara ta’liq (di mana suami ada melafazkan lafaz ta’liq sejurus selepas akad nikah)
Seksyen 50 Enakmen Undang-undang Keluarga Islam (Negeri Melaka) 2002 “Seseorang perempuan yang bersuami boleh, jika berhak mendapat perceraian menurut syarat-syarat perakuan ta’liq yang dibuat selepas berkahwin, memohon kepada Mahkamah untuk menetapkan bahawa perceraian yang sedemikian telah berlaku”.