Assalamualaikum wrm. wbt.

Tuan,

Terima kasih atas pertanyaan yang menarik ditimbulkan oleh tuan berkaitan dengan hibbah,

Hibbah menurut istilah merupakan suatu akad yang mengandungi pemberian hak milik oleh seseorang terhadap hartanya kepada orang lain pada masa hidupnya dengan tidak mengharapkan balasan. Terdapat 4 rukun hibbah iaitu :

i. Pemberi : baligh, berakal, tidak ditegah mempergunakan hartanya, dengan kerelaan hati, memiliki barang yang diberikan.

ii. Penerima hibbah : orang yang boleh memiliki sesuatu yang diberikan kepadanya.

iii.Sesuatu barang yang diberikan : suci, ada manfaat, dapat diserahkan, pemilik dan mempunyai kekuasaan pemberi, diketahui ( dimaklumi oleh pemberi dan pemilik )

iv. Ijab dan Qabul : ijab diikuti dengan qabul dengan segera, didengari oleh orang yang hampir kepadanya, maksud yang difahami oleh kedua-dua belah pihak, tidak bertaklik, tiada tempoh waktu, ijab tidak berubah sebelum qabul.

Berdasarkan kepada syarat-syarat yang dinyatakan itu, kita boleh membezakan antara wasiat dan hibbah serta faraid iaitu :

i. Hibbah merupakan suatu pemberian semasa hidup dan penerimaan juga semasa hidup.

ii. Wasiat pula pemberian semasa hidup cuma pelaksaannya selepas pewasiat meninggal dunia.

iii. Harta Pusaka merupakan pembahagian secara faraid terhadap harta simati yang diberi mengikut ketentuan Hukum Syarak.

Berbeza dengan wasiat, hibbah tidak disyaratkan pemberian tersebut kepada golongan tertentu atau ahli waris sahaja.Sesiapa boleh menerima hibbah. Manakala wasiat tidak boleh dibuat kepada ahli waris kecuali ada persetujuan ahli waris yang lain. 

Sabda Rasulullah saw : \"Sesungguhnya Allah telah memberikan tiap-tiap orang empunya hak akan haknya, oleh sebab itu tidak boleh berwasiat untuk ahli waris\"

Jawapan kepada persoalan tuan :

1. Boleh dan layak untuk seseorang yang telah hibbah untuk menerima wasiat kerana pemberian dan penerimaan hibbah semasa masih hidup.


2. Hibbah yang tidak mempunyai bukti secara jelas perlu untuk membuat pengesahan hibbah di Mahkamah Syariah. Sama ada wujud hibbah atau tidak. Seperti hanya ada keterangan lisan sahaja. Pihak yang hendak menunjukkan telah berlaku hibbah perlulah kemukakan bukti secara melalui keterangan dan saksi-saksi jika ada.

Pihak kami amat mengalu-alukan pihak tuan datang ke Mahkamah Syariah yang berdekatan untuk mendapatkan penjelasan atau melalui Peguam Syarie yang bertauliah.

Sekian, terima kasih.