Perlu dijelaskan dengan nyata di sini bahawa Mahkamah Syariah merupakan badan kehakiman yang berfungsi sebagai entiti terakhir dirujuk setelah usaha-usaha penyelesaian secara baik tidak dapat dicapai. Mahkamah Syariah adalah entiti berbeza daripada Jabatan Agama Islam.  Bermaksud, sekiranya berlaku pergolakan rumah tangga sama ada disebabkan masalah nafkah, komunikasi, dan sebagainya (seperti di ceritakan oleh puan) pihak yang boleh dirujuk adalah unit kaunseling Jabatan Agama Islam ataupun kaunselor yang diiktiraf. Sekiranya, kaunseling tidak berjaya dan perceraian tidak dapat dielakkan maka, mahkamah syariah lah tempat memutuskan perceraian tersebut. Mahkamah Syariah tidak mempunyai kepakaran kaunseling seperti di Jabatan Agama Islam. Oleh itu, nasihat saya sekiranya kakak puan masih sayang dengan ikatan perkahwinan mereka, walaupun berhadapan dengan masalah yang dinyatakan, dapatkan bantuan daripada kaunselor. Sekiranya, kakak puan bertekad untuk bercerai, mahkamah syariah adalah tempat yang dirujuk.