Wa'alaikumussalam w.b.t,
Berkaitan persoalan tersebut, terdapat dua isu yang perlu diberi penjelasan:

1. Isu mastautin

    Menurut Seksyen 4 ENAKMEN UNDANG-UNDANG KELUARGA ISLAM (NEGERI MELAKA) 2002 memperuntukkan;
 
    " Kecuali sebagaimana yang diperuntukkan dengan nyata selainnya, Enakmen ini hendaklah terpakai bagi
    semua orang Islam yang tinggal dalam Negeri Melaka dan bagi semua orang Islam yang bermastautin
    dalam Negeri Melaka tetapi tinggal di luar Negeri Melaka."

   Memberi maksud bahawa orang tinggal di negeri Melaka atau orang yang mempunyai alamat di negeri Melaka sahaja    yang dapat mendaftarkan kes di Negeri Melaka.

2. Isu memenuhi syarat-syarat perceraian.

  Merujuk Seksyen 53 ENAKMEN UNDANG-UNDANG KELUARGA ISLAM (NEGERI MELAKA) 2002,
(1) Seseorang perempuan atau lelaki, mengikut mana-mana yang berkenaan, yang berkahwin mengikut
Hukum Syarak adalah berhak mendapat suatu perintah untuk membubarkan perkahwinan atau fasakh
atas mana-mana satu atau lebih daripada alasan-alasan yang berikut, iaitu-
(a) bahawa tempat di mana beradanya suami atau isteri telah tidak diketahui selama tempoh
lebih daripada satu tahun;
(b) bahawa suami telah cuai atau telah tidak mengadakan peruntukan bagi nafkahnya selama
tempoh tiga bulan;
(c) bahawa suami atau isteri telah dihukum pemenjaraan selama tempoh tiga tahun atau lebih;
(d) bahawa suami atau isteri telah tidak menunaikan, tanpa sebab yang munasabah, kewajipan
perkahwinannya (nafkah batin) selama tempoh satu tahun;
(e) bahawa suami telah mati pucuk pada masa perkahwinan dan masih lagi sedemikian dan isteri
tidak tahu pada masa perkahwinan bahawa suami telah mati pucuk;
(f) bahawa suami atau isteri telah gila selama tempoh dua tahun atau sedang mengidap penyakit
kusta atau vitiligo atau sedang mengidap penyakit kelamin dalam keadaan boleh berjangkit;
(g) bahawa isteri, setelah dikahwinkan oleh wali Mujbirnya sebelum dia mencapai umur baligh,
menolak perkahwinan itu sebelum mencapai umur lapan belas tahun, dan dia belum disetubuhi
oleh suaminya itu;
(h) bahawa suami atau isteri menganiayai isteri atau suaminya, iaitu, antara lain-
(i) lazim menyakiti atau menjadikan kehidupannya menderita disebabkan oleh kelakuan
aniaya;
(ii) berkawan dengan perempuan-perempuan atau lelaki yang berperangai jahat atau
hidup keji mengikut pandangan Hukum Syarak;
(iii) cuba memaksa isteri hidup secara lucah;
(iv) melupuskan harta isteri atau suami atau melarang isteri atau suami itu daripada
menggunakan hak-haknya di sisi undangundang terhadap harta itu;
(v) menghalang isteri atau suami daripada menunaikan atau menjalankan kewajipan atau
amalan agamanya; atau
(vi) jika suami mempunyai isteri lebih daripada seorang, dia tidak melayani isterinya
secara adil mengikut kehendak-kehendak Hukum Syarak;
(i) bahawa walaupun empat bulan berlalu perkahwinan itu belum disatukan kerana suami atau
isteri bersengaja enggan disetubuhi;
(j) bahawa isteri tidak izin akan perkahwinan itu atau izinnya tidak sah, sama ada oleh sebab
paksaan, kesilapan, ketidaksempurnaan akal, atau apa-apa hal keadaan lain yang diiktiraf oleh
Hukum Syarak;
(k) bahawa pada masa perkahwinan itu isteri, sungguhpun berkebolehan memberi izin yang sah,
ialah seorang yang sakit mental, sama ada berterusan atau berselangan, mengikut pengertian
Ordinan Sakit Mental 1952 [Ord.31/52] dan sakit mentalnya adalah daripada suatu jenis atau
setakat yang menjadikannya tidak layak untuk berkahwin; atau
(l) apa-apa alasan lain yang diiktiraf sebagai sah bagi membubarkan perkahwinan atau bagi
fasakh di bawah Hukum Syarak.
(2) Mana-mana orang yang berkahwin mengikut Hukum Syarak adalah berhak mendapatkan perintah
bagi pembubaran perkahwinan atau fasakh atas alasan bahawa isteri menjadi tak upaya yang
menghalang persetubuhan.
(3) Tiada perintah boleh dibuat atas alasan dalam perenggan (1)(c) sehingga hukuman itu telah menjadi
muktamad dan suami atau isteri telahpun menjalani satu tahun daripada hukuman itu.
(4) Sebelum membuat suatu perintah atas alasan dalam perenggan (1)(e) Mahkamah hendaklah, atas
permohonan suami, membuat suatu perintah menghendaki suami memuaskan hati Mahkamah dalam
tempoh satu tahun dari tarikh perintah itu bahawa dia tidak lagi mati pucuk, dan jika suami memuaskan
hati Mahkamah sedemikian dalam tempoh itu, tiada perintah boleh dibuat atas alasan itu.
(5) Tiada sesuatu perintah boleh dibuat atas mana-mana alasan dalam subseksyen (1) jika suami
memuaskan hati Mahkamah bahawa isteri, dengan mengetahui bahawa adalah terbuka kepadanya untuk
mendapatkan perkahwinan itu ditolak, telah bertingkah laku sedemikian terhadap suaminya dengan cara
yang menyebabkan suami mempercayai dengan munasabah bahawa isteri tidak akan menolak
perkahwinan itu, dan bahawa adalah tidak adil kepada suami jika dibuat perintah itu.

Ataupun suami telah melanggar lafaz ta'lik pernikahan yang dilafazkan selepas akad nikah, maka isteri layak untuk mengadu atau mendaftarkan kes ke Mahkamah Syariah.

Terima Kasih

