Waalaikumsalam Wrt Wbt, 

Adalah dimaklumkan bahawa undang-undang untuk berpoligami terkandung di dalam Seksyen 23 Enakmen Undang-Undang Keluarga Islam (Negeri Melaka) 2002. 

Di dalam Seksyen 23 tersebut memperuntukkan sesiapa yang memfailkan permohonan poligami hendaklah menyatakan alasan mengapa perkahwinan yang dicadangkan itu patut atau perlu, pendapatan pemohon pada masa tersebut, butir-butir komitmen dan kewajipannya dan tanggungan kewangan yang patut ditentukan, bilangan orang tanggungannya dan juga izin atau pandangan isteri yang sedia ada telah diperolehi. 

Hakim akan membenarkan permohonan poligami jika hakim telah berpuas hati:-

a) bahawa perkahwinan yang dicadangkan itu adalah patut atau perlu, memandang kepada antara lain hal-hal keadaan yang berikut: iaitu kemandulan, keuzuran jasmani, masalah dari segi hubungan intim suami isteri atau gila di pihak isteri;

b) bahawa Pemohon mempunyai kemampuan yang membolehkan dia menanggung sebagaimana yang dikehendaki oleh Hukum SYarak, semua isteri dan orang tanggungannya, termasuk bakal isteri;

c) bahawa Pemohon akan berupaya memberi layanan adil kepada semua isterinya mengikut kehendak Hukum Syarak; dan

d) bahawa perkahwinan yang dicadangkan itu tidak akan menyebabkan darar syarie (kemudaratan luaran dan dalaman) kepada isteri yang sedia ada. 

Semasa perbicaraan kes poligami,jika isteri sedia ada bersetuju ke atas pekahwinan tersebut, isteri sedia ada berhak untuk menuntut daripada suami nafkah-nafkah tetap bulanan atau harta sepencarian ke atas harta yang diperolehi semasa perkahwinan. 

Jika terdapat sebarang pertanyaan lanjut sila hubungi pihak kami. 

Terima Kasih.