W.salam wrm. wbt,

Terima kasih atas pertanyaan daripada pihak tuan,

Untuk makluman tuan, berkenaan dengan keizinan isteri bagi tujuan poligami dinyatakan di dalam Enakmen Undang-undang Keluarga Islam, iaitu :

sek. 23 ( 4 ) memperuntukkan : 
\"Permohonan untuk mendapatkan kebenaran hendaklah dikemukakan kepada Mahkamah mengikut cara yang ditetapkan dan hendaklah disertai dengan suatu iqrar menyatakan alasan-alasan mengapa perkahwinan yang dicadangkan itu dikatakan patut atau perlu, pendapatan pemohon pada masa itu, butir-butir komitmennya dan kewajipan dan tanggungan kewangannya yang patut ditentukan, bilangan orang tanggungannya, termasuk orang yang akan menjadi orang tanggungannya berikutan dengan perkahwinan yang dicadangkan itu, dan sama ada izin atau pandangan isteri atau isteri-isterinya yang sedia ada telah diperoleh terhadap perkahwinannya yang dicadangkan itu\"

Peruntukan ini menjelaskan mengenai beberapa perkara yang diambil kira oleh Mahkamah Syariah di dalam memberi kebenaran untuk berpoligami. Justeru keizinan isteri juga merupakan satu perkara yang akan diteliti oleh Mahkamah Syariah. Walau bagaimanapun dalam membuat keputusan, Mahkamah Syariah akan menilai :

(a) bahawa perkahwinan yang dicadangkan itu adalah patut atau perlu, memandang kepada, antara lain, hal-hal keadaan yang berikut, iaitu, kemandulan, keuzuran jasmani, tidak layak dari segi jasmani untuk persetubuhan, sengaja ingkar mematuhi perintah untuk pemulihan hak-hak persetubuhan, atau gila di pihak isteri atau isteri-isteri yang sedia ada;

(b) bahawa pemohon mempunyai kemampuan yang membolehkan dia menanggung, sebagaimana yang dikehendaki oleh Hukum Syarak, semua isteri dan orang tanggungannya, termasuk orang yang akan menjadi orang tanggungannya berikutan dengan perkahwinan yang dicadangkan itu;

(c) bahawa pemohon akan berupaya memberi layanan adil kepada semua isterinya mengikut kehendak Hukum Syarak; dan

(d) bahawa perkahwinan yang dicadangkan itu tidak akan menyebabkan darar syarie kepada isteri atau isteri-isteri yang sedia ada.

Justeru, dapat difahami bahawa jika isteri tidak memberi izin akan tetapi wujud alasan-alasan yang dinyatakan maka Mahkamah masih boleh memberi kebenaran untuk berpoligami.

Berkaitan dengan prosedur poligami, pihak tuan boleh datang ke Mahkamah Syariah untuk mendapatkan borang dan taklimat bagaimana cara untuk mengisi borang. Seterusnya, Mahkamah akan menetapkan tarikh untuk pendengaran yang akan dibuat di dalam Mahkamah tertutup.

Diharapkan, penjelasan ini dapat membantu pihak tuan. Kami mengalu-alukan kehadiran tuan untuk membuat sebarang pertanyaan di kaunter pendaftaran kami di Mahkamah Syariah.