Assalamualaikum wbt.
Menjawab persoalan tersebut, 
1. Asasnya suami puan telah melanggar perintah mahkamah apabila tidak mengkreditkan bayaran nafkah anak ke dalam akaun bekas isteri sebagaimana yang diperintahkan. Ia akan menjadi alasan untuk bekas isteri mengambil tindakan undang-undang ke atas suami puan, walaupun dalam keadaan suami puan lebih banyak menjaga anak tersebut dan membayar lain-lain kos secara terus. 
2. Nafkah Anak Tertunggak ialah tunggakan yang tidak dibayar oleh bapa setelah suatu Perintah Nafkah Anak diperintahkan. Contoh, Perintah Nafkah Anak oleh Mahkamah ialah RM 1000 sebulan, tetapi sudah 3 bulan tidak dibayar, maka tunggakan yang perlu dibayar ialah RM 3000. Ia akan menjadi tunggakan sekiranya berterusan tidak dibayar. Tunggakan itu boleh dituntut oleh bekas isteri di Mahkamah kepada bekas suami.
3. Namun begitu, saya menasihatkan suami puan berbincang secara baik dengan bekas isterinya berkaitan perkara ini. Sekiranya kedua-dua pihak selesa dengan keadaan sekarang (anak dijaga oleh bapa, semua kos ditanggung olehnya dan sekali sekala bekas isteri datang mengambil anak, dan bayaran nafkah anak ke akaun bekas isteri tidak perlu dibuat), maka perlulah ada persetujuan bersama diantara keduanya dan persetujuan itu seeloknya dibuat secara bertulis bagi mengelakkan hal-hal berbangkit di kemudian hari. 
4. Ataupun, sekiranya persetujuan bersama tidak dicapai, suami puan bolehlah membuat suatu permohonanan bagi Mengubah Perintah Nafkah Anak tersebut disebabkan oleh perubahan matan yang berlaku. Antara perubahan matan yang berkaitan kes ini adalah anak tidak lagi dijaga oleh ibunya.
Semoga ini boleh menjawab persoalan anda.