W.salam wrm wbt.

Terima kasih atas pertanyaan dan kemuskilan yang puan berikan. Pihak kami sentiasa mengalu-alukan sebarang pertanyaan berkaitan dengan perundangan Syariah.

Dimaklumkan bahawa lafaz talak itu terbahagi kepada dua, iaitu :
Lafaz Sarih ( jelas ) dan lafaz kinayah ( tidak jelas ).Lafaz Sarih seperti lafaz talak, dikira talak dan tidak perlu kepada niat melakukan talak. Manakala lafaz kinayah pula dikira talak jika disertakan dengan niat cerai semasa mengeluarkan perkataan tersebut.

Lafaz Sarih : menggunakan lafaz talak, dan mengikut mazhab Shafie dan Maliki, lafaz firaq ( pisah ) dan lafaz tasrih ( lepaskan ) juga adalah lafaz sarih.

Lafaz Kinayah : lafaz yang tidak dikhususkan untuk bercerai seperti \"kamu haram bagiku\" atau \"tinggalkan aku keseorangan\" atau \"carilah suami lain\" atau \"baliklah kamu ke rumah keluarga kamu\". Lafaz tersebut memerlukan niat menceraikan isteri semasa mengeluarkan lafaz tersebut.

Mengikut lafaz yang diberikan oleh puan jelaslah lafaz tersebut dibuat secara kinayah dan memerlukan niat suami semasa melafazkan niat. Pihak kami menasihatkan puan untuk membuat pengesahan di Mahkamah Syariah sekiranya ada rasa ragu-ragu sama ada jatuh atau tidak talak berdasarkan kepada lafaz yang telah dibuat oleh suami. Pihak kami tidak mempastikan sama ada jatuh atau tidak kerana semasa perbicaraan di Mahkamah Syariah, barulah hakim akan menilaikan berdasarkan keterangan yang akan diberikan oleh pihak-pihak.

Seksyen 57 Enakmen Undang-undang Keluarga Islam (Negeri Melaka) 2002 memperuntukkan bahawa :

(1) Walau apa pun seksyen 55, seseorang lelaki yang telah menceraikan isterinya dengan lafaz talaq di luar Mahkamah dan tanpa kebenaran Mahkamah, hendaklah dalam masa tujuh hari dari pelafazan talaq itu melaporkan kepada Mahkamah.

(2) Mahkamah hendaklah mengadakan siasatan untuk memastikan sama ada talaq yang dilafazkan itu adalah sah mengikut Hukum Syarak.

(3) Jika Mahkamah berpuas hati bahawa talaq yang telah dilafazkan itu adalah sah mengikut Hukum Syarak, maka Mahkamah hendaklah, tertakluk kepada seksyen 125-
(a) membuat perintah membenarkan perceraian dengan talaq;

(b) merekodkan perceraian itu; dan

(c) menghantar salinan rekod itu kepada Pendaftar yang berkenaan dan kepada Ketua Pendaftar untuk didaftarkan.


Justeru, Hakim Syarie sahaja yang boleh menentukan sama ada lafaz cerai telah sabit berlaku ataupun tidak berdasarkan kepada keterangan pihak-pihak.

Terima kasih, semoga jawapan kami memuaskan kehendak soalan puan.