Assalamualaikum,

Saya sudah berumahtangga sejak tahun 1999 dan mempunyai 3 org anak lelaki daripada umur 13 tahun hingga 6 tahun. Masalah saya ialah, saya mencapai ketidaksefahaman dengan suami dan berhasrat untuk berpisah tetapi, dia mengungkit dan mengugut yang saya tidak akan mendapat harta sepencarian walau sedikit pun akibat perceraian kami nanti. Saya sudah tidak tahan dengan perangai suami yang suka mengungkit-ungkit, berdendam dengan ahli keluarga, suka mendera fizikal dan mental (jarang sekali) juga. Untuk pengetahuan pihak Tuan/Puan, suami saya memegang kad ATM bank saya selama ini kerana katanya saya tidak bijak mengurus kewangan. Saya juga adalah seorang yang bekerja dengan berpendapatan sekitar RM1500 ke atas. Walau bagaimana pun, saya tidak bebas membelanjakan wang gaji berikutan kekangan dari suami. Malah, duit gaji saya juga selalu digunakan untuk membayar pinjaman kereta dan peribadi. Dia hanya memberikan saya duit poket sebanyak RM50 seminggu dan kadang-kala RM30. Dia mempunyai bisnes tetapi, wang gaji saya juga pernah digunakannya untuk menampung masalah kewangan perniagaannya. Malah, saya membuat pinjaman yang banyak dari adik-beradik untuk memajukan perniagaaanya. Saya sedia maklum juga yang dia seorang yang sudah di senarai hitamkan oleh pihak bank kerana masalah pinjaman kereta. Saya sedih kerana saya hanya sekali sekala berpeluang memberikan wang sara hidup kepada ibu bapa saya di kampung. Sudahlah kedua orang tua saya duduk berjauhan daripada saya.

Dalam hal ini, saya dapat merasakan yang saya seolah dieksploitasi oleh dia daripada bab kewangan. Saya ingin meminta pandangan dari pihak Tuan/Puan, sebelum ini saya sedia maklum yang walaupun seorang isteri itu bekerja, si suami tetap wajib memberi nafkah kepada si isteri. Sebaliknya pula yang berlaku kepada saya. Kesemua wang gaji dan kat ATM bank saya dipegangnya. Dia selalu melafazkan yang ingin menceraikan saya kerana saya tidak berpangkat besar dan berharta seperti isteri kawan-kawannya yang lain. Saya tetap beri dia keizinan untuk berkahwin lain. Tetapi dalam masa yang sama, dia rancak menggunakan wang gaji saya. Adakah halal dan berkat bagi dia melakukan sebegitu dan bagaimanakah patut saya melayan ugutan dia berkenaan harta yang tidak akan diberikan langsung kepada saya. Dia memang suka mengugut dan selalu mengatakan yang dia akan menghancurkan hidup saya dengan mencederakan saya dan keluarga saya. Malah katanya dia sanggup berbunuhan. Pada saya, dia seorang yang nekad. 

Soalan saya, apakah hak dan tuntutan yang saya patut dapat melalui perpisahan ini? sama ada berkaitan harta dan juga penjagaan anak (dia seorang yang panas baran, jadi saya khuatir dia akan mencederakan anak saya).
