Assalamualaikum Wrt Wbt, 

Puan, 

Jika benar suami puan sudah meninggalkan puan atau menghilangkan diri selama 3 tahun serta yakin suami sudah tidak dapat dijejaki, puan boleh memohon perceraian secara taklik namun ia bergantung kepada lafaz taklik semasa akad nikah yang terkandung dalam surat nikah antara puan dan suami. Secara alternatifnya , puan juga boleh memohon perceraian secara fasakh selaras dengan Seksyen 53 Enakmen Undang-Undang Keluarga Islam (Negeri Melaka) 2002. 

Jika puan memfailkan perceraian namun pihak suami tidak hadir, hakim syarie mempunyai kuasa untuk meneruskan perbicaraan sebelah pihak dan membuat keputusan tanpa kehadiran suami setelah memenuhi prosedur yang telah ditetapkan. Puan perlu mengemukakan saksi-saksi yang mengetahui tentang kehilangan suami puan dan rumahtangga puan dan suami. Berkenaan dengan borang-borang, puan boleh memuat turun daripada laman web ini di bahagian FORMS dan sila cari borang yang berkaitan dan di dalam borang tersebut mempunyai contoh tuntutan dan juga senarai semak dokumen-dokumen yang perlu puan sediakan sebelum memfailkan permohonan. 

Mahkamah Syariah Negeri Melaka mempunyai bidangkuasa untuk mendengar kes perceraian jika puan dan suami atau salah satu pihak bermastautin di Melaka walaupun perkahwinan di luar Melaka. 

Sila hubungi pihak kami jika ada sebarang kemusykilan atau pertanyaan lanjut. 

Terima Kasih.