 11 Disember 2020 | 25 Rabiulakhir 1442H (Jumaat) - Mahkamah Syariah Negeri Melaka (MSNM) dengan kerjasama Kerajaan Negeri Melaka telah menganjurkan Program Semarak Cinta Tautan Kasih Tahun 2020. Program telah diadakan pada 11 hingga 12 Disember 2020 bertempat di Hotel Kobemas MITC Ayer Keroh. Program melibatkan 22 pasangan yang terdiri daripada golongan professional, kakitangan awam,guru-guru dan warga MSNM sendiri. Program telah dirasmikan oleh YB Datuk Wira Latipah Binti Omar, Pengerusi Jawatankuasa Hal Ehwal Wanita,Pembangunan Keluarga Dan Kebajikan Negeri Melaka. Majlis perasmian turut dihadiri oleh YAA Datuk Mohd Nadzri Bin Hj Abdul Rahman,Ketua Hakim Syarie MSNM, YA Tuan Abdul Razak Mat Nayan, Hakim Kanan Mahkamah Tinggi Syariah, Tuan Nor Azman Bint Mohd Nor, Pengarah Lembaga Penduduk dan Pembangunan Keluarga Negara (LPPKN), Tuan Burhanuddin Bin Bachik, Pengarah Jabatan Kebajikan Masyarakat Negeri Melaka (JKM), Tuan Mohd Yusri Bin Zainal, Pengarah Pejabat Pembangunan Wanita Negeri Melaka (PPWN), Tuan Mohammad Zulkhairi Bin Aziz, Ketua Pendaftar MSNM, Hakim-Hakim Syarie, pegawai-pegawai kanan dan kakitangan MSNM. Majlis perasmian telah dimulakan dengan ucapan YAA Datuk Mohd Nadzri Bin Hj Abdul Rahman, Ketua Hakim Syarie MSNM. YAA Datuk telah menyatakan bahawa objektif utama program ini bertujuan untuk mengembalikan,mengekalkan dan mengukuhkan keharmonian rumahtangga dalam melayari bahtera perkahwinan selaras dengan hukum syarak. Seterusnya, majlis diteruskan dengan ucapan YB Datuk Wira Latipah Binti Omar. Dalam ucapan beliau, YB Datuk Wira menyeru agar semua peserta dapat merasai seolah-olahnya ini adalah bulan madu kali kedua dan mengharapkan agar semua perserta dapat menggarap peluang demi menyemarakkan lagi rasa cinta yang telah lama terbina melalui pengisian program-program yang telah disediakan. Majlis perasmian diakhiri dengan sesi penyampaian cenderamata dan sesi fotografi. Sekalung penghargaan kepada YB Datuk Wira Datuk Latipah Binti Omar atas kesudian hadir merasmikan program ini. Adalah juga diharapkan supaya slot-slot yang disediakan bermula jam 5.30 petang hingga jam 12.45 petang pada 12 Disember 2020 berjalan dengan lancar. 