Waalaikumussalam..

Puan,
Untuk perkara a-d, puan dan suami bebas untuk membuat sebarang persetujuan bersama tentang apa-apa terma (dengan syarat terma perjanjian tidak bercanggah dengan syarak) termasuk seperti terma-terma di atas. Sekiranya kedua-dua pihak telah membuat persetujuan bersama, maka adalah lebih baik kedua-dua pihak majukan ke Mahkamah persetujuan bersama tersebut untuk diendors di hadapan Hakim dan dijadikan satu perintah persetujuan bersama.
Bagi perkara e pula, bukanlah satu kewajipan dalam syarak bahawa suami mesti memaklumkan setiap perkara kepada isteri. Di samping itu, ketetapan seperti itu berbentuk terlalu umum yang menyebabkan ianya tidak wajar dijadikan satu perintah.

Puan,
Sekiranya puan mengalami sebarang penderitaan dari segi fizikal atau mental (emosi), dan puan ingin menuntut ganti rugi dari pelakuan suami puan, Mahkamah Syariah tidak berbidangkuasa untuk memberikan sebarang bentuk gantirugi terhadap penderitaan emosi tersebut. Apa yang puan boleh lakukan ialah puan boleh memohon fasakh daripada Mahkamah atas sebab-sebab mengalami penderitaan fizikal atau mental hasil daripada perbuatan suami. Puan boleh merujuk Seksyen 53 Enakmen Undang-Undang Keluarga Islam (Negeri Melaka) 2002 yang jelas menerangkan sebab-sebab dibolehkan fasakh sesuatu perkahwinan. Sekiranya puan mengalami gangguan emosi hasil daripada perlakuan suami, nasihat saya puan jumpalah dengan kaunselor-kaunselor yang mempunyai kepakaran dalam bidang kaunseling. Insya Allah mereka boleh membantu puan.
