 08 Ogos 2024 | 3 Safar 1446H (Khamis) - Mahkamah Syariah Negeri Melaka (MSNM) telah menerima kunjungan daripada Ahli AKRAB Briged Tengah, Pasukan Gerakan Am, Cheras seramai 17 orang pegawai diketuai oleh ASP Tuan Sohaimi Bin Hasim, Komander Kompeni B merangkap Timbalan Pengerusi AKRAB Briged Tengah Pasukan Gerakan Am Polis Diraja Malaysia. Program ini telah dirasmikan oleh Yang Amat Arif Tuan Azzeman Bin Omar, Ketua Hakim Syarie MSNM. Turut hadir Tuan Azmi Bin Ibrahim, Pengerusi AKRAB Jabatan Perdana Menteri merangkap Timbalan Presiden AKRAB Peringkat Kebangsaan. Objektif program lawatan ini dilaksanakan adalah sebagai usaha dalam memberi pendedahan kepada semua ahli AKRAB tentang sistem perundangan syariah di Malaysia di samping melihat sendiri situasi perbicaraan sebenar bagi sebutan kes Mahkamah Syariah agar dapat membantu ahli-ahli AKRAB lebih cakna dan mampu memberi gambaran sebenar apabila menerima isu serta permasalahan rumahtangga yang dihadapi oleh rakan sekerja yang memerlukan bantuan mereka. Selain itu, sesi taklimat juga diadakan dan telah disampaikan oleh Tuan Mohd Zamri Bin Zainuddin, Pegawai Sulh MSNM berkaitan pengenalan kepada Mahkamah Syariah Negeri Melaka dan taklimat berkenaan Bahagian Sokongan Keluarga yang telah disampaikan oleh Puan Siti Masitah binti Md Kassim, Penolong Pengarah Kanan, Bahagian Sokongan Keluarga (BSK) Seksyen Negeri Melaka. Peserta telah memberikan maklumbalas yang positif melalui sesi soal jawab yang dilaksanakan. Moga dengan penganjuran program lawatan ini dapat memberi manfaat kepada semua peserta dengan adanya program kerjasama yang berpanjangan pada masa akan datang. 