Waalaikumusalam....
Permasalahan yang diajukan sering dikemukakan ke Mahkamah Syariah dalam membuat permohonan wali hakim. Pilihan ibubapa yang tidak sama dengan kemahuan anak dan kemudiannya menimbulkan konflik dalam hubungan keluarga. Saya bukanlah seorang kaunselor, tapi adalah baik kiranya pertemuan diantara cik, kawan lelaki cik, dan ibubapa cik diadakan bagi membincangkan perkara ini. Kawan lelaki cik, seorang yang baik tetapi adakah dia ada usaha untuk mengambil hati ibubapa cik? Ibubapa mana yang tidak mahu melihat anaknya bahagia. Nasihat saya ini, adalah bertujuan untuk mengelakkan cik memohon pernikahan secara wali hakim di Mahkamah Syariah disebabkan wali enggan, kerana kesannya nanti mungkin boleh memburukkan hubungan cik dengan ibubapa.

Sekiranya, ada usaha-usaha yang dilakukan oleh cik, untuk memujuk bapa mewalikan pernikahan cik tetapi dia tetap enggan. Maka, cik boleh memohon di Mahkamah Syariah untuk bernikah secara wali hakim dengan sebab wali enggan. Pendaftaran permohonan boleh dibuat di kaunter Mahkamah Rendah Syariah dan borang boleh diperolehi melalui laman web ini. Mahkamah akan menyiasat sama ada keengganan wali menikahkan, munasabah ataupun tidak.