W.salam puan, terima kasih atas persoalan yang diajukan dan pihak kami amat menghargainya. Berkaitan dengan isu tersebut terdapat dua situasi yang boleh kemungkinan telah berlaku iaitu :

i. Semasa penceraian telah ada perintah Mahkamah Syariah berkaitan kadar bagi nafkah anak-anak yang dibuat secara persetujuan dan dijadikan perintah.

ii. Tidak ada penyelesaian atau perintah berkaitan kadar nafkah anak yang wajib dibayar oleh bapa.

Bagi situasi yang pertama, hal keadaan ini lebih mudah kerana telah ada suatu persetujuan dan dijadikan perintah yang perlu dipatuhi oleh pihak bapa. Jika bapa telah gagal membuat bayaran sejak diperintahkan berbuat sedemikian, maka kadar nafkah itu akan menjadi tertunggak.Malah pihak puan boleh berjumpa dengan pegawai unit Bahagian Sokongan Keluarga (BSK) yang terdapat di Mahkamah Syariah untuk mendapat khidmat nasihat seterusnya mewakili puan di dalam membuat tuntutan nafkah tertunggak.

Manakala bagi situasi kedua adalah berbeza, ketiadaan suatu perintah mahkamah syariah mengenai kadar nafkah menyebabkan tuntutan nafkah tertunggak boleh ditolak oleh Mahkamah. 

Justeru, jika puan telah memperolehi perintah mahkamah dan bekas suami gagal melaksanakannya maka puan boleh membuat tuntutan nafkah tertunggak dan dicadangkan untuk mendapatkan khidmat BSK. Sebaliknya, jika masih belum memperolehi kadar perintah nafkah anak, bolehlah puan cuba untuk mendapatkannya terlebih dahulu dengan memfailkan permohonan ke mahkamah syariah.

Sekian, semoga jawapan kami dapat merungkai serba sedikit permasalahan puan. Pihak kami mengalu-alukan sebarang persoalan jika puan masih belum jelas dengan jawapan yang diberikan.

Wassalam.