Assalamualaikum Wrt Wbt, 

Encik Ali, 

Kami berterima kasih dan hargai atas persoalan yang diutarakan. 

Untuk pengetahuan tuan, penangguhan sesuatu kes di Mahkamah adalah berdasarkan alasan-alasan yang tertentu.Hakim syarie tidak sewenang-wenangnya menangguhkan sesuatu kes tanpa alasan yang munasabah. Kebiasannya penangguhan kes disebabkan pihak-pihak perlu menyediakan dokumen-dokumen tertentu atau apa-apa prosedur yang perlu dipatuhi sebelum kes tersebut dibicarakan dengan memanggil saksi-saksi untuk memberikan keterangan. Pada kebiasannya ada juga penangguhan disebabkan permohonan peguam untuk menangguhkan kes, ketidakhadiran peguam, Hakim berkursus dan lain-lain sebab yang biasa dialami oleh pihak-pihak dalam sesuatu kes di mahkamah ini.

Kami percaya jika benar kes ini berlarutan sehingga 5 tahun sudah tentu ada beberapa prosedur yang perlu dipatuhi oleh semua pihak.

Di dalam kes tersebut, kes induk yang difailkan adalah kes hak jagaan anak (atau di sini lebih bikenali sebagai hadhanah). Kes induk adalah keputusannnya adalah bersifat kekal (perpetual). Di dalam kes tersebut, pada asalnya hak jagaan sementara diberikan kepada ibu. Namun sekiranya perintah sementara itu tidak dapat dilaksanakan/tidak dipatuhi (contohnya anak mahu tinggal bersama bapa setelah membuat pilihan dihadapan hakim), Hakim mempunyai budi bicara untuk mengubah hak jagaan sementara itu dan kemudiannya ditukarkan kepada ayah demi menjaga kebajikan dan kemaslahatan anak-anak tersebut sementara menunggu perbicaraan untuk hak jagaan kekal.Namun pada masa yang sama, hakim kebiasaannya akan memberikan peluang kepada ibu untuk akses atau berjumpa dengan anak-anak tersebut sementara menunggu keputusan hak jagaan kekal.  

Di sini kami tekankan di sini, perintah interim atau hak jagaan sementara hanya akan berkuatkuasa sehingga kes induk dibicarakan dan diputuskan oleh hakim. Hakim akan membuat keputusan sekiranya kedua-dua pihak telah memberikan keterangan dan mengemukakan saksi-saksi masing-masing sepanjang perbicaraan. Hakim akan membuat keputusan berdasarkan pertimbangan wajar (paramount consideration) ke atas kebajikan anak-anak tersebut dan untuk keadilan kedua-dua pihak. 

Jika kesemua pihak bekerjasama meneruskan perbicaraan untuk hak jagaan kekal selepas ini, kami percaya kes ini akan dapat diputuskan dalam masa yang munasabah. Jika kedua-dua pihak diwakili oleh peguam, prosiding kes ini akan berjalan dengan lebih mudah. InsyaAllah.Kami faham situasi yang dialami oleh kakak isteri tuan, namun perlu juga akur dengan prosedur yang telah digariskan dan ditetapkan.  

Terima kasih atas perhatian yang diberikan dan kami berharap teguran yang membina ini akan membantu kami menyelesaikan setiap kes di Mahkamah ini.Jangan khuatir kerana kebenaran dan keadilan akan berpihak kepada pihak yang benar.  

Jika ada sebarang pertanyaan lanjut, sila hubungi pihak kami. 

Terima Kasih.