Assalamualaikum wbt..
Pihak kami keliru dengan status perkahwinan puan disebabkan pernikahan berlaku di gopeng perak, tetapi sijil pernikahan adalah daripada Kedah. Pihak puan dinasihatkan mendapat pengesahan daripada JAIK berkenaan perkara tersebut. Disebabkan puan bernikah di Gopeng Perak, JAIP yang sepatutnya mengeluarkan Sijil Nikah dan Kad Nikah. Pernikahan tersebut tidak boleh didaftarkan di Melaka dan JAIM tidak mengeluarkan Kad nikah bagi pasangan yang tidak bernikah di Melaka.
Melainkan, sekiranya pernikahan puan diragui sebagai pernikahan sendiket, dan puan ingin membuat pengesahan sama ada pernikahan tersebut sah atau tidak mengikut hukum syarak, maka, puan boleh memohon ke Mahkamah Rendah Syariah Melaka bagi mengesahkannya.
Puan perlu menyelesaikan status pernikahan terlebih dahulu, sekiranya Mahkamah memutuskan bahawa pernikahan tidak sah dan batal, maka isu fasakh tidak wujud. sekiranya, mahkamah memutuskan nikah adalah sah, maka puan boleh mengemukakan permohonan perceraian. Alasan yang puan kemukakan berkaitan nafkah zahir yang tidak mencukupi adalah alasan yang tidak kukuh dalam permohonan fasakh. Walaubagaimanapun, Puan boleh merujuk ke laman web ini dalam perkara FAQ ataupun Enakmen bagi mendapatkan maklumat perkara-perkara yang membolehkan tuntutan fasakh dibuat (lihat seksyen 53 Enakmen Undang-undang Keluarga Islam 2002).
bagi tuntutan fasakh, puan perlu melengkapkan borang dan dokumen yang diperlukan sebelum membuat pendaftaran di Mahkamah Rendah Syariah. Borang dan checklist boleh diperolehi dalam laman web ini di bawah tajuk muatturun borang.