
<p>10 Januari 2013 - Bailif Seksyen Bahagian Sokongan Keluarga (SBSK) Mahkamah Syariah Negeri Melaka (MSNM) telah mendapat pengalaman yang berharga apabila telah diberi peluang keemasan oleh Bailif Mahkamah Majistret Melaka menyertai mereka dalam melaksanakan Writ Pemilikan dan Writ Penyitaan &amp; Penjualan.</p>
<p>Pada jam 9.00 pagi, Bailif SBSK Melaka telah ke lokasi di Jalan Bunga Raya bagi kes pelaksanaan Writ Pemilikan. Bailif Mahkamah Majistret yang diketuai oleh En. Prakash telah bertindak untuk membuka pintu premis perniagaan tersebut dengan membuka mangga kunci. Apabila berjaya, kami telah sama-sama memasuki premis tersebut dan mendapati bahawa premis berkenaan telah dikosongkan. Kami dimaklumkan bahawa pemilik premis tersebut mempunyai hutang sebanyak RM 10, 000.00 dan gagal untuk melangsaikan hutang tersebut dan memaksa peguam bagi Plaintif mendapatkan Writ Pemilikan dikeluarkan  ke atas pemilik premis tersebut. <br />Writ Pemilikan dikira berjaya dilaksanakan apabila premis pernigaan berkenaan telah dikosongkan oleh pihak Defendan. Segala perabot dan peralatan telah dibawa keluar dengan perintah Mahkamah. <br />Kemudian, pada jam 9.00 malam pada 10 Januari 2013, Bailif SBSK Melaka telah turut sama sekali lagi bersama Bailif Mahkamah Majistret Melaka dalam melaksanakan Writ Penyitaan dan Penjualan pula. Defendan dalam kes ini telah diperintahkan oleh Mahkamah untuk membayar hutang bank sebanyak RM23,000.00. <br />Bailif SBSK Melaka telah menghala ke lokasi yang ditetapkan iaitu di Taman Jati, Batu Berendam, Melaka. Setiba di lokasi, kami mendapati isteri kepada Defendan sahaja yang tinggal di rumah tersebut, namun Defendan tidak kelihatan. Isteri Defendan telah memberikan kerjasama yang baik dan membenarkan pihak Bailif Mahkamah Majistret menyita barang-barang milik Defendan. Barang-barang yang telah berjaya disita adalah televisyen, sofa, cabinet tv, microwave dan lain-lain lagi. Barang-barang tersebut telah disenaraikan inventori oleh Bailif Mahkamah Majistret. <br />Setelah meneliti barang-barang yang disita, kami dimaklumkan bahawa kesemua barang-barang tersebut adalah bernilai kurang dari RM10,000.00 dan akan dibuat lelongan awam pada 30 Januari 2013. Jika berhasil lelongan tersebut yang dijual secara pukal, nilai tersebut akan mengurangkan jumlah hutang sebanyak RM23,000.00 tersebut. Pelaksanaan Writ Penyitaan dan Penjualan ini telah berakhir hampir jam 11.00 malam.<br />Melalui kedua-dua pengalaman yang berharga ini, kami dapat melihat sendiri bagaimana kedua-dua writ tersebut dilaksanakan. Kami amat berterima kasih kepada pihak Bailif Mahkamah Majistret yang bersungguh-sungguh memastikan penyertaan kami setiap kali pelaksanaan perintah dilakukan. Kami juga dimaklumkan bahawa kebanyakan kes pelaksanaan berjaya dilakukan diluar waktu pejabat di mana kebiasaannya Defendan berada di rumah pada waktu tersebut. Perkara tersebut perlu mendapat kebenaran daripada Hakim di mana boleh memerintahkan pelaksanaan dapat dilaksanakan di luar waktu pejabat dan juga perlu mendapatkan kelulusan daripada ketua jabatan. Memandangkan kami telah mendapat kebenaran daripada Ketua Hakim Syarie untuk melaksanakan apa-apa jenis pelaksanaan dan juga waran tangkap luar pejabat, kami akan mengaplikasi pengalaman dan percambahan idea yang diperolehi hasil turun padang tersebut. Insya Allah. <br />Bersama-sama ini dilampirkan gambar semasa proses pelaksanaan tersebut dijalankan sebagai satu perkongsian.</p>
<p><br />Bailif Mahkamah Majistret Melaka Tengah, En Prakash sedang menulis laporan berkenaan dengan writ pemilikan yang dijalankan ke atas premis perniagaan itu.<br />             </p>
<p><br />  <br />  <br />Saat menunggu tukang kunci untuk membuka premis perniagaan melalui pelaksanaan writ pemilikan yang diperintah oleh Mahkamah Majistret Melaka Tengah.</p>
<p> Saat menunggu tuan rumah pulang untuk menjalankan writ penyitaan dan penjualan bersama-sama Bailif Mahkamah Majistret Melaka Tengah.</p>