Assalamualaikum Wrt Wbt, 

En Zulkifli,

Secara umumnya cerai boleh berlaku dalam dua keadaan. PERTAMA secara nyata (sorih) dan terang (dengan menggunakan perkataan atau lafaz cerai, talak, divorce atau perkataan bahasa lain yang membawa makna cerai, seperti \"aku ceraikan engkau!!!\") 

KEDUA secara kinayah (perkataan yang tersirat seperti \" engkau keluar dari rumah ini!!\" atau \"engkau balik ke rumah ibu bapa engkau!!!\" atau mana-mana perkataan yang tidak menyebut perkataan talak/cerai/divorce). 

Kedua-dua situasi di atas perlu untuk membuat pengesahan di Mahkamah Syariah yang berbidangkuasa untuk menentukan samaada telah sabit lafaz cerai atau tidak. 

Saya tidak dapat memberi jawapan yang tepat dalam perkara ini, disebabkan keterangan yang diberikan tertalu ringkas. Kadang-kadang ucapan menghalau isteri dari rumah menjurus kepada talaq. Begitu juga dengan niat, walaupun sekarang encik menyatakan tiada niat untuk menceraikan tetapi cuba kembali kepada keadaan semasa pergaduhan tersebut dan situasi encik menghalau isteri sama ada ketika itu terniat menceraikannya. Keadaan ini bergantung kepada lafaz halau tersebut dan niat encik ketika menghalau isteri encik. Sekiranya tiada lafaz talaq (sama ada soreh atau kinayah) dan tiada niat menceraikan semasa menghalau isteri keluar dari rumah, maka tidaklah dikira sebagai jatuh talaq. 

Kami nasihatkan agar encik Zulkifli membuat pengesahan di Mahkamah Syariah untuk menentukan samaada telah berlaku talak atau tidak.Pada masa yang sama encik Zulkifli perlu menjelaskan kepada hakim samaada semasa melafazkan apa-apa perkataan sehingga menghalau isteri keluar dari rumah telah disertakan dengan niat atau tidak. 

Berdasarkan keterangan encik dan saksi-saksi (jika ada), hakim akan membuat keputusan samaada sabit cerai atau sebaliknya. 

Jika terdapat sebarang pertanyaan lanjut, sila hubungi pihak kami. 

Terima Kasih.