W.salam puan,

Pihak kami mengucapkan ribuan terima kasih atas pertanyaan puan.
Adalah dimaklumkan bahawa terdapat dua situasi jika seseorang ingin membuat permohonan cerai.

i. Sekiranya puan berpendapat perlu kepada kaunseling dan masih berharap perkahwinan puan boleh diselamatkan, maka pihak puan bolehlah merujuk kepada Jabatan Agama Islam yang berhampiran kerana mereka menyediakan khidmat kaunseling kepada pasangan suami isteri. Justeru kaunseling ini bukanlah mandatori.

ii. Sekiranya puan berpendapat tidak perlu lagi kepada kaunseling dan tetap dengan pendirian untuk bercerai maka pada ketika itu puan boleh terus pergi ke Mahkamah Syariah. Di Mahkamah Syariah puan boleh mendapatkan borang dan panduan untuk mengisi permohonan penceraian oleh pembantu di kaunter. Setelah puan memfailkan permohonan, Mahkamah Syariah akan menetapkan tarikh untuk kes didengar di hadapan Hakim dan kedua-dua pihak akan dipanggil bergantung kepada jenis permohonan penceraian yang puan mohon.

Sebarang pertanyaan puan berkaitan permohonan penceraian juga boleh dirujuk di kaunter Mahkamah Syariah.

Diharap jawapan ini dapat sedikit sebanyak membantu pihak puan untuk menyelesaikan kekeliruan yang puan hadapi. Pihak kami bersedia untuk memberi maklum balas terhadap sebarang pertanyaan yang dikemukakan.

Sekian, terima kasih.