Terima kasih atas pertanyaan dan pihak kami amat menghargainya. 
Berkaitan isu yang dikemukakan, suka saya menjelaskan di sini bahawa puan boleh membuat permohonan fasakh. Permohonan fasakh adalah permohonan untuk membubarkan perkahwinan oleh isteri jika terdapat alasan-alasan yang dibenarkan oleh Hukum Syarak dan undang-undang. Antara alasan-alasannya :-

(a) bahawa tempat di mana beradanya suami atau isteri telah tidak diketahui selama tempoh lebih daripada satu tahun;

(b)bahawa suami telah cuai atau telah tidak mengadakan peruntukan bagi nafkahnya selama tempoh tiga bulan;

(c) bahawa suami atau isteri telah dihukum pemenjaraan selama tempoh tiga tahun atau lebih;

(d) bahawa suami atau isteri telah tidak menunaikan, tanpa sebab yang munasabah, kewajipan perkahwinannya (nafkah batin) selama tempoh satu tahun;

(e) bahawa suami telah mati pucuk pada masa perkahwinan dan masih lagi sedemikian dan isteri tidak tahu pada masa perkahwinan bahawa suami telah mati pucuk;

(f) bahawa suami atau isteri telah gila selama tempoh dua tahun atau sedang mengidap penyakit kusta atau vitiligo atau sedang mengidap penyakit kelamin dalam keadaan boleh berjangkit;

(g) bahawa isteri, setelah dikahwinkan oleh wali Mujbirnya sebelum dia mencapai umur baligh, menolak perkahwinan itu sebelum mencapai umur lapan belas tahun, dan dia belum disetubuhi oleh suaminya itu;

(h) bahawa suami atau isteri menganiayai isteri atau suaminya, iaitu, antara lain-

(i) lazim menyakiti atau menjadikan kehidupannya menderita disebabkan oleh kelakuan aniaya;

(ii) berkawan dengan perempuan-perempuan atau lelaki yang berperangai jahat atau hidup keji mengikut pandangan Hukum Syarak;

(iii) cuba memaksa isteri hidup secara lucah;

(iv)melupuskan harta isteri atau suami atau melarang isteri atau suami itu daripada menggunakan hak-haknya di sisi undangundang terhadap harta itu;

(v) menghalang isteri atau suami daripada menunaikan atau menjalankan kewajipan atau amalan agamanya; atau

(vi) jika suami mempunyai isteri lebih daripada seorang, dia tidak melayani isterinya secara adil mengikut kehendak-kehendak Hukum Syarak;

(i) bahawa walaupun empat bulan berlalu perkahwinan itu belum disatukan kerana suami atau isteri bersengaja enggan disetubuhi;

(j) bahawa isteri tidak izin akan perkahwinan itu atau
izinnya tidak sah, sama ada oleh sebab paksaan, kesilapan, ketidaksempurnaan akal, atau apa-apa hal
keadaan lain yang diiktiraf oleh Hukum Syarak;

(k) bahawa pada masa perkahwinan itu isteri,
sungguhpun berkebolehan memberi izin yang sah, ialah seorang yang sakit mental, sama ada berterusan atau berselangan, mengikut pengertian Ordinan Sakit Mental 1952 [Ord.31/52] dan sakit mentalnya
adalah daripada suatu jenis atau setakat yang menjadikannya tidak layak untuk berkahwin; atau

(l)apa-apa alasan lain yang diiktiraf sebagai sah bagi membubarkan perkahwinan atau bagi fasakh di bawah Hukum Syarak.


Jika wujud satu atau beberapa alasan di atas dan Mahkamah berpuashati
melalui keterangan dan pembuktian maka Mahkamah boleh membubarkan perkahwinan tersebut sama ada suami hadir atau tidak dan sama ada suami setuju atau tidak.

Cara Permohonan : Puan boleh datang terus ke kaunter Mahkamah untuk mendapatkan borang dengan dipandu oleh pembantu di kaunter. Selepas itu puan akan dipanggil ke Mahkamah untuk perbicaraan dan puan perlu bersedia dengan saksi-saksi untuk menguatkan keterangan.

Semoga jawapan ini sedikit sebanyak dapat membantu pihak puan.