Assalamualaikum Wrt Wbt, 

Puan, 

Sesesorang isteri jika telah bercerai dengan suaminya, antara hak-hak yang boleh dituntut selepas perceraian adalah harta sepencarian. Harta sepencarian adalah harta yang diperolehi semasa dalam tempoh perkahwinan.

Merujuk kepada permasalahan puan, rumah tersebut boleh dikira sebagai harta sepencarian antara puan dan bekas suami. Namun yang menjadi persoalan di sini adakah terdapat sumbangan oleh pihak yang menuntut ke atas tanah tersebut. Sumbangan tidak kira samaada secara langsung atau tidak langsung. Semua isu tersebut akan dibicarakan dan hakim akan memutuskan berapakah peratusan sumbangan oleh kedua-dua pihak. 

Jika peratusan adalah 50% telah disumbangkan oleh puan manakala selebihnya oleh bekas suami, hakim akan menentukan hak ke atas rumah tersebut berdasarkan sumbangan tersebut. Jika suami mahu terus tinggal di situ, bekas suami perlu membayar 50% atas nilaian semasa rumah tersebut kepada puan dan begitulah sebaliknya jika puan ingin tinggal di situ. 

Berdasarkan undang-undang pinjaman, Mahkamah tidak boleh memerintahkan salah satu pihak membayar kesemua pinjaman tersebut . Kami masih tertakluk kepada undang-undang pinjaman yang mengikat puan dan bekas suami puan. Melainkan pinjaman tersebut dibuat pembiayaan semula (refinance)samaada oleh pihak puan atau bekas suami. 

Perintah Hak jagaan yang telah diperolehi oleh puan tidak membolehkan puan berhak 100% ke atas rumah tersebut. Hak ke atas harta sepencarian adalah bergantung kepada sumbangan pihak-pihak ke atas rumah tersebut. 

Tuntutan harta sepencarian boleh difailkan di Mahkamah Tinggi Syariah di mana puan dan bekas suami bercerai. 

Sila hubungi pihak kami jika ada pertanyaan lanjut. 

Terima kasih.