Assalamualaikum Wrt Wbt, 

Terima kasih atas soalan yang ditujukan. 

Puan,

Sekiranya perintah hak jagaan sementara diberikan kepada salah satu pihak, maka pihak yang menjaga akan bertanggungjawab ke atas anak tersebut dari segi menjaga kebajikan,makan minum, menyediakan pakaian dan semua yang melibatkan maslahah anak tersebut. 

Di dalam kes puan ini, apa yang dapat kami fahami, jarak tempat tinggal bapa yang bertanggungjawab menjaga anak tersebut dan anak berada jauh dengan bapanya. Jika bapanya ingin menukarkan sekolah anak tersebut, bapa tersebut tidak perlu memohon apa-apa di Mahkamah, cukup memaklumkan kepada pihak yang satu lagi bahawa anak tersebut akan bertukar sekolah. 

Hak penjagaan ini adalah hak penjagaan sementara dan ianya akan berakhir sehingga kes induk atau hak penjagaan kekal diputuskan oleh Hakim. Dalam masa hak jagaan sementara ini pun Hakim tidak menidakkan hak pihak yang satu lagi di mana pihak yang satu lagi masih berpeluang untuk berjumpa dengan anak tersebut walaupun di dalam jagaan bapa. 

Kami di pihak Mahkamah berharap agar puan dan bekas suami boleh bertolak ansur dalam proses  hak jagaan sementara ini dan menunggu perbicaraan dan keputusan hak jagaan kekal (perpetual order) daripada Mahkamah kerana dalam proses hak jagaan sementara ini,jika berlaku masalah samaada daripada pihak bekas suami atau puan, masalah tersebut akan memberi kesan kepada keputusan hakim nanti. 

Kami percaya puan dan bekas suami diwakili peguam dan apa sahaja masalah yang berbangkit, ia boleh dirunding antara peguam masing-masing yang bertindak bagi pihak puan dan bekas suami. 

Jika terdapat sebarang petanyaan lanjut sila hubungi pihak kami. 

Terima kasih.