Waalaikumussalam Wrt Wbt, 

Puan, 

Kami harap puan bersabar dan tabah dalam menjalani ujian ini. Menjadi harapan kami agar perkahwinan puan dan suami dapat diselamatkan kerana perceraian bukanlah semudah yang disangka kerana kesan daripada perceraianakan menimbulkan banyak masalah lain yang . Kami nasihatkan agar puan cuba berbincang secara baik dengan suami dan jika boleh bagi masa kepadanya untuk berubah. Jika boleh mohon pertolongan ahli keluarga yang lain di mana suami puan segan dan sedikit mendengar katanya terutamanya kedua-dua orang tuanya (jika masih ada).  

Namun jika usaha puan tidak membuahkan hasil dan sudah menemui jalan buntu, puan boleh memohon perceraian di Mahkamah ini samaada secara taklik kerana tidak menjalankan tanggungjawab seperti memberi nafkah,belanja dapur dan sebagainya yang melibatkan tanggungjawabnya sebagai seorang suami. Selain daripada itu puan juga boleh memohon perceraian secara fasakh atas alasan suami puan pernah memukul puan (jika benar) atau menyebabkan kecederaan kepada puan yang mana boleh dibuktikan di Mahkamah. Alasan suami puan mengambil dadah dan membuat pinjaman along juga suatu alasan yang kukuh untuk menunjukkan bahawa sikap dan perlakuan suami puan sudah tidak selamat bagi puan untuk meneruskan rumahtangga puan dan suami. 

Puan, 

Sebagai seorang Muslim, kita perlu yakin bahawa setiap apa yang berlaku pasti ada hikmahnya. Namun ikhtiar dan doa perlu seiring. Kami di pihak Mahkamah tidak boleh membuat pilihan bagi pihak puan kerana puan sahaja tahu apa yang puan telah alami. Jika rasa perkahwinan ini boleh diselamatkan, puan cuba berbincang dengan baik. Namun jika puan yakin perkahwinan ini sudah tidak dapat diteruskan, puan boleh memfailkan permohonan cerai di Mahkamah. Apa-apapun puan perlu memanjatkan doa kepada Allah memohon petunjuk agar diberi satu keputusan yang terbaik kerana Allah sahaja yang Maha Mengetahui. Amin