Puan, 

Apabila seseorang isteri itu berpisah dengan suaminya, beliau berhak membuat tuntutan ke atas beberapa perkara iaitu :

1)Mahar yang belum dijelaskan
Berdasarkan hukum syarak sebarang mas kahwin yang diberikan kepada seorang isteri semasa berkahwin adalah menjadi hak isteri dan tidak boleh diambil balik oleh suami kecuali dengan izinnya, kecuali apabila berlakunya perceraian sebelum berlakunya persetubuhan.
(Puan boleh rujuk Sekyen 59 Enakmen Undang-undang Keluarga Islam (Negeri Melaka) 2002) 

2)Nafkah 'Iddah 
'Iddah ialah satu masa yang ditentukan untuk menamatkan apa-apa kesan daripada perkahwinan. Apabila berlaku perpisahan di antara seorang lelaki dengan isterinya maka hubungan perkahwinan antara isteri dengan suaminya tidak akan terputus kesemuanya hanya dengan berlakunya perpisahan, bahkan isterinya wajib menahan dirinya dan tidak mengahwini orang lain sehinggalah tamat tempoh yang telah ditetapkan oleh syarak. Pada waktu tempoh 'iddah ini bekas isteri wajib diberikan nafkah dan tempat tinggal oleh bekas suami
(Puan boleh rujuk Sekyen 66 dan 72 Enakmen Undang-undang Keluarga Islam (Negeri Melaka) 2002)
 
3)Tunggakan nafkah 
Nafkah wajib dibayar kepada isteri apabila berlakunya perkahwinan selama mana isteri masih taat kepada suami. Nafkah tersebut termasuklah makanan, pakaian, tempat tinggal, pekakas rumah dan lain-lain lagi menurut keadaan dan adat ditempat masing-masing berdasarkan juga kemampuan suami untuk menyediakan keperluan tersebut.

Sekiranya isteri taat kepada isteri dan sentiasa menjaga maruah diri dan rumahtangga kepada suami, namun begitu, suami gagal menyediakan makan minum isteri dan keperluan isteri, maka akan menjadi hutang kepada suami untuk membayar nafkah yang tertunggakan tersebut. Isteri tersebut perlu membuktikan di mahkamah bahawa sepanjang perkahwinan tersebut suami telah gagal menyediakan keperluan isteri tersebut selama mana suami gagal membayar akan terbeban ke atas suami untuk menjelaskannya.
(Puan boleh rujuk Sekyen 70 Enakmen Undang-undang Keluarga Islam (Negeri Melaka) 2002) 

4)Muta'ah 
Muta'ah ialah pemberian saguhati yang diberikan dari segi hukum syarak kepada isteri yang diceraikan sama ada berupa wang ataupun barang dan perceraian tersebut bukan kesalahan daripada pihak isteri.
Jika perceraian berlaku disebabkan isteri seperti murtad atau fasakh kerana aib (kecacatan) di pihak isteri atau dia menuntut fasakh kerana aib di pihak suaminya, maka dia tidak berhak mendapat muta'ah.
(Puan boleh rujuk Sekyen 58 Enakmen Undang-undang Keluarga Islam (Negeri Melaka) 2002) 

5)Harta sepencarian 
Harta sepencarian adalah harta sama ada harta alih atau tidak alih yang diperolehi bersama oleh pasangan suami isteri semasa kewujudan perkahwinan mereka hasil dari sumber-sumber atau usaha mereka.
Isteri berhak untuk mendapat bahagiannya daripada harta sepencarian sama ada dia ada menyumbang dari segi kewangan atau tidak bagi memiliki harta tersebut.
(Puan boleh rujuk Sekyen 122 Enakmen Undang-undang Keluarga Islam (Negeri Melaka) 2002) 

6)Hak penjagaan anak (Hadhanah) 
Hadhanah ialah hak penjagaan anak-anak bagi sesiapa yang dibenarkan untuk menjaga, mendidik, membesarkan dan mentadbir urusan anak-anak tersebut serta menjaga dan memenuhi segala keperluannya dalam usia yang tertentu.
Para fuqaha bersepakat mengatakan bahawa hak untuk menjaga atau memelihara anak yang belum mumaiyiz apabila terjadi sesuatu perceraian sama ada perceraian hidup atau mati adalah milik ibu. Walau bagaimanapun Mahkamah mempunyai kuasa untuk membuat apa-apa keputusan tentang hak penjagaan anak berdasarkan beberapa faktor yang diambil kira seperti kebajikan anak tersebut.
(Puan boleh rujuk Sekyen 82 Enakmen Undang-undang Keluarga Islam (Negeri Melaka) 2002) 

Sekiranya puan masih ingin mendapatkan penjelasan lebih lanjut, puan boleh datang ke Mahkamah Syariah yang berdekatan dengan kediaman puan bagi mendapatkan penjelasan yang lebih lanjut.
