Assalamualaikum wbt

Saya telah berkahwin selama 7 tahun dan memiliki 2 orang cahayamata. Perkahwinan kami kerap dilanda krisis ekoran sikap suami yang kurang bertanggung jawab terutamanya dari segi nafkah. Suami suka berhutang atas tujuan yang tidak diketahui dan kini ansuran bulanan untuk hutang sahaja menjangkau RM2500. Nafkah untuk anak-anak hanya akan diberi sekiranya diminta namun sering kali saya yang perlu menambahnya dengan alasan suami banyak hutang sedangkan hutang itu bukan untuk kesenangan atau kegunaan saya dan anak-anak. Saya tidak mampu bertahan lagi kerana saya juga mengalami masalah kewangan kerana perlu membayar lebih RM1000 untuk ansuran bulanan rumah yang kami duduki kini.
Saya pernah mengajak suami untuk berbincang namun ditolak mentah-mentah. Saya pernah meminta suami untuk tinggal berasingan sekiranya suami ingin merasa kebebasan kerana suami juga setiap hari pulang lewat ke rumah kerana bermain games dengan rakan-rakan sepejabat. Saya simpulkan bahawa suami terlalu berkira dengan saya dan anak-anak dari segi wang ringgit mahupun tenaga. Saya juga pernah menyuarakan rasa ingin bercerai namun isu ini juga tidak mendapat apa-apa respon daripada suami. 
Apa prosedur yang perlu saya lakukan untuk menuntut cerai? Adakah saya perlu memohon kaunseling dijalankan terlebih dahulu atau teruskan dengan permohonan cerai? Terima kasih.