Waalaikum salam

Terima kasih kerana bertanya,

Jawapan 1) Kes di Mahkamah syariah boleh diuruskan sendiri oleh pihak-pihak tanpa peguam atau dengan melantik peguam. Kecuali dinasihatkan oleh Hakim untuk melantik peguam, maka pihak terbabit perlu melantik peguam untuk melancarkan perbicaraan.

Bidangkuasa bantuan guaman di Jabatan Bantuan Guaman telah dipinda pada tahun 2017. Bantuan boleh diberikan kepada pemohon yang mempunyai pendapatan 30,000.00 setahun. Manakala pendapatan 30,000.00 hingga 50,000.00 setahun, bantuan guaman diberikan beserta dengan sumbangan.

Puan dinasihatkan untuk menghubungi Jabatan Bantuan Guaman Melaka di nombor 06-2815470 atau mana-mana Jabatan Bantuan Guaman berdekatan untuk keterangan lanjut.

Jawapan 2) : Kiraan jumlah nafkah anak akan dinilai dan diadili oleh Hakim Bicara berdasarkan keperluan anak dan kemampuan bapa. Pihak bapa perlu hadir dan membawa bukti kemampuan berdasarkan pendapatan bulanan seperti slip gaji dan komitmen bulanan berdasarkan resit dan bil bulanan. 

Pihak pemohon akan menyatakan berapa keperluan anak-anak berdasarkan kehendak pemohon, tetapi tidak semestinya Hakim akan membuat keputusan mengikut angka tuntutan tersebut. Hakim hanya membuat keputusan setelah meneliti keterangan, bukti dokumen saksi dan hujahan kedua-dua belah pihak

Jawapan 3) Agensi yang boleh membantu menguruskan penyediaan tuntutan balas adalah Jabatan Bantuan Guaman, atau mana-mana peguam swasta, atau penulis surat rasmi (petition writer) atau puan boleh datang ke kiosk Tingkat 1 Bangunan Mahkamah Syariah Melaka, Ayer Keroh. Terdapat kemudahan menaip menggunakan komputer, format dokumen mahkamah dan pencetak disediakan dengan cas yang minimum. 

Jawapan 4) Prosiding perbicaraan Mahkamah memperuntukan pendengaran yang adil kepada pihak pemohon dan juga responden, samada diwakili peguam atau tanpa peguam. Namun sekiranya mana-mana pihak gagal memahami dan mematuhi prosedur Mahkamah, maka Mahkamah akan mengarahkan pihak tersebut melantik peguam bagi melancarkan perbicaraan Mahkamah.
 
Perbicaraan akan memakan masa dan kos sekiranya pihak-pihak tidak faham prosedur dan undang-undang. Peguam akan membantu melancarkan perbicaraan dan memudahkan Hakim bicara membuat keputusan.
