Assalamualaikum tuan/puan,

Saya telah mendirikan rumahtangga selama lebih kurang 15 tahun. Selama itu jugalah sudah berkali-kali saya menerima siksaan deraan mental dan fizikal. Jika tidak kata-kata makian yang kesat diajukan kepada saya, tangan dan kakinya akan bergerak memukul saya. Tempat yang paling suka dia pukul ialah di kepala saya. Dia juga seorang yang berdendam dengan keluarga saya kerana menyangkakan ahli keluarga saya tidak sudi menerima dia dengan ikhlas dan selalu membuatnya terasa hati. Dia terlalu meletakkan harapan yang tinggi dari saya. Saya disuruh sambung belajar dan menaikkan taraf pekerjaan dan kehidupan saya. Tetapi, saya belum berjaya mencapainya. Semua manusia berlainan takdir hidupnya. Dia impikan seorang teman yang berjaya dari segi pendidikan dan kewangan sedangkan saya hanyalah seorang kerani sahaja. Dia terlalu ego untuk menerima pandangan orang lain apalgi diri saya yang selalu dipandang hina olehnya. Hidup saya amat tertekan. Setiap hari saya memikirkan bagaimana untuk melepaskan diri darinya. Dia mengugut sekiranya saya ingin berpisah darinya, saya mesti meletak jawatan saya dan tidak dibenarkan menetap berhampiran dengannya. Malah dia mengugut akan mencederakan atau membunuh saya dan keluarga saya sekiranya selepas bercerai saya membawa anak-anak saya untuk tinggal bersama-sama ahli keluarga saya. Saya benar-benar tersepit. Dia inginkan saya pergi dari hidupnya. Sudah berpuluh kali dia mengucapkannnya. Kata-kata maki dan halau juga saya terima. Saya hanya berdiam diri. Dia sentiasa memandang saya serong. Dia tidak dapat menerima saya seadanya seperti saya redha menerimanya. Ingin sahaja saya lari meninggalkannya tetapi, dia sudah tentu tidak akan membenarkan saya membawa anak-anak saya sekali. Saya tidak pernah membuat aduan kepada pihak berkuasa mengenai kes saya ini. Saya cuma pernah menceritakan hal ini kepada kawan lama saya seorang peguam civil. Saya amat buntu. Tidak sanggup hidup dalam ketakutan dan kerisauan sepanjang hari. Saya rasa amat tenang jika dia tiada di rumah.Sampai ke tahap saya tidak kisah dan peduli lagi sekiranya dia pergi kepada perempuan lain (berkahwin lain)kerana untuk mengelakkan dari terkena cacian dan sepak terajang dia. Saya mengharungi detik-detik yang amat sukar dalam hidup saya. Saya tidak pasti berapa lama lagi saya mampu bertahan.apakah hingga akhir hayat saya. Apa yang pasti, saya terpaksa bertahan kerana 3 orang anak lelaki yang saya tidak sanggup terpisah daripada mereka.Kepada pembaca sekelian, saya mengharapkan doa kalian untuk memudahkan urusan saya.