Waalaikumussalam..

Apabila seseorang itu meninggal dunia dan meninggalkan harta, terdapat dua perkara yang perlu diselesaikan terlebih dahulu daripada hartanya sebelum dipusakakan kepada ahli-ahli warisnya atau kepada orang lain sama ada melalui faraid atau wasiat iaitu [b]hutang si mati [/b]dan [b]perbelanjaan pengebumian si mati. [/b]

Sekiranya salah seorang ahli waris si mati telah membayar hutang si mati dengan duitnya sendiri (bukan harta si mati), maka dia boleh menuntut bahagian daripada harta si mati sama jumlah dengan hutang yang telah diselesaikan. Ini kerana harta itu bukan dikira sebagai harta pusaka, tetapi dikira sebagai hutang si mati dengan ahli warisnya. Oleh yang demikian, orang yang membayar hutang harus mengambil bahagian hutang tersebut terlebih dahulu sebelum harta si mati dipusakakan.

Tentang caruman wang KWSP, ianya tetap merupakan harta pusaka sebagaimana yang telah diputuskan oleh Muzakarah Jawatankuasa Majlis Fatwa Kebangsaan 2002. Apabila ianya melibatkan harta pusaka, maka waris-waris boleh membahagikan harta pusaka itu mengikut kehendak mereka dengan syarat pembahagian tersebut mendapat persetujuan semua ahli waris. Jika salah seorang ahli waris tidak bersetuju dengan pembahagian tersebut, maka harta pusaka tersebut wajib dibahagikan mengikut faraid.

Tentang kadar pembahagian mengikut faraid, jika seseorang itu mati meninggalkan seorang isteri, 4 orang anak perempuan (tiada anak lelaki) dan adik beradik lelaki dan perempuan, maka isterinya berhak mendapat 1/8, anak-anak perempuannya mendapat 2/3 dan adik beradiknya mendapat bahagian asabah.

Mengenai wasiat, si mati tidak boleh mewasiatkan hartanya lebih daripada 1/3 daripada jumlah keseluruhan hartanya. Wasiat lebih 1/3 kepada waris harus dengan syarat mendapat kelulusan daripada waris. Jika si mati mewasiatkan supaya pihak tertentu dilantik sebagai wasi, maka wasiat tersebut hendaklah diikut dengan syarat wasi-wasi tersebut berkelayakan seperti berakal dan baligh.