Terima kasih atas pertanyaan yang dikemukakan.

Berdasarkan kepada situasi tuan, bekas isteri tuan tidak memerlukan kebenaran tuan sebagai bekas suaminya untuk berpindah ke tempat lain, cuma sekiranya ia bertujuan untuk menghalang hak lawatan tuan ke atas anak-anak tuan (jika ada perintah Mahkamah tentang hak lawatan)maka ianya adalah satu kesalahan.

Berkenaan isu kewajipan menanggung nafkah anak adalah jelas menjadi kewajipan bapa untuk menanggung nafkah anak yang dijaga oleh bekas isteri, ini kerana bukan menjadi kewajipan bekas isteri untuk menanggung nafkah anak. Tetapi perkara ini masih boleh dipertimbangkan sekiranya isu ini dibawa dan dibincangkan di Mahkamah Syariah.

Menurut peruntukan undang-undang :

Seksyen 73. Kewajipan menanggung nafkah anak.

(1) Kecuali jika sesuatu perjanjian atau perintah Mahkamah memperuntukkan selainnya, maka adalah menjadi kewajipan seseorang lelaki menanggung nafkah anaknya, sama ada anak itu berada dalam jagaannya atau dalam jagaan mana-mana orang lain, sama ada dengan mengadakan bagi mereka tempat tinggal, pakaian, makanan, perubatan, dan pendidikan sebagaimana yang munasabah memandang kepada kemampuan dan taraf kehidupannya atau dengan membayar kosnya.

Pihak kami amat mengalu-alukan pihak tuan datang ke Mahkamah Syariah untuk mendapatkan penjelasan atau melalui Peguam Syarie yang bertauliah.