Saya ingin bertanya, bapa saya telah meninggal dunia pada 23 Septermber yang lalu. Di dalam akaun bank bapa saya seperti CIMB, Maybank dan BSN terdapat duit namun tidaklah sampai RM10 ribu. Ibu saya telah meninggal dunia pada tahun 2004 dan arwah bapa saya telah berkahwin pada tahun 2008. Soalan saya, ibu tiri saya telah mengambil kesemua duit di dalam bank-bank tersebut tanpa memberitahu kami adik-beradik dan untuk pengetahuan, saya mempunyai 3 orang adik yang masih belajar dan arwah bapa tidak mempunyai anak dengan ibu tiri. Ibu tiri pula mempunyai 4 orang anak dengan bekas suaminya.

Apabila kakak saya bertanyakan tentang duit di dalam bank-bank tersebut, ibu tiri saya telah mengatakan yang dia tidak tahu. Dan apabila kakak saya pergi ke balai polis dan pegawai polis telah menghubungi ibu tiri saya dan dia mengaku telah mengambil duit-duit tersebut. Namun pihak polis berkata tiada kes yang boleh diambil dan menyuruh kakak saya berbincang dengan ibu tiri kami.

Kami juga tidak tahu sekiranya arwah bapa kami ada simpanan di tempat lain kerana apabila kami bertanya kepada ibu tiri kami, dia seolah-olah mengelak dan tidak memberikan jawapan.  Apa yang perlu kami lakukan untuk mengetahui sekiranya arwah bapa kami mempunyai duit simpanan lain dan adakah adik-adik saya yang masih bersekolah dan belajar layak untuk menuntut duit-duit yang ibu tiri saya ambil dari bank arwah bapa kami.

Untuk pengetahuan arwah bapa kami ada menerima pencen SOCSO dan duit SOCSO itu akan diterima setiap bulan oleh ibu tiri (2/5) dua orang anak ibu tiri dan 2 orang adik saya (3/5 untuk anak-anak dibahagi 4). Seorang adik saya yang masih belajar di UniMAP tidak layak kerana umur melebihi 21 tahun.

Adakah terdapat bantuan untuk anak yatim seperti adik-adik saya kerana saya baru berkahwin April 2012 dan ekonomi saya masih belum stabil untuk menampung kesemua adik-adik saya. Namun saya tetap akan menjalankan tanggungjawab saya insya allah.

Terima Kasih.