Assalamualaikum...

Saya telah mendirikan rumahtangga selama 6 tahun. Sepanjang tempoh tersebut suami telah beberapa kali meninggalkan saya untuk tempoh beberapa bulan di mana yang terakhir pada Jun 2007 sehingga November 2007. Sepanjang perkahwinan saya bersama suami, saya telah menetap di kampung menjaga ibu saya [dengan izin suami] bermula dari tarikh perkahwinan kami pada mei 2005 sehingga Disember 2009. Namun dalam tempoh tersebut, saya akan pulang untuk bersama suami pada cuti hujung minggu dan cuti sekolah. Di awal perkahwinan kami, suami berjanji untuk pulang ke kampung bersama-sama saya pada hari cuti beliau. Namun setelah setahun usia perkahwinan, saya yang lebih kerap berulang menemui suami sama ada menggunakan kenderaan awam atau memandu sendiri. 

     Sekarang ini selepas ibu saya meninggal dunia, saya telah berpindah untuk bersama suami. Kami amat bahagia melayari rumahtangga sehingga saya disahkan mengandung pada September 2010. Sebelum itu saya pernah keguguran pada tahun 2006 dan tumpah darah pada 2007. Namun sekali lagi saya keguguran pada Oktober 2010. Selepas itu, saya mendapatkan rawatan kesuburan untuk memberikan zuriat kepada suami. Tetapi rawatan itu saya hentikan apabila tidak mendapat kerjasama daripada pihak suami.

      Bermula awal 2011, oleh kerana tekanan kerja dan persekitaran yang tidak memberangsangkan saya kerap berulang alik ke kampung. Tujuan saya adalah untuk meredakan tekanan yang saya alami di tempat kerja. Namun suami telah mengesyaki saya menyembunyikan sesuatu. Suami minta saya berterus terang sekiranya saya menjalinkan perhubungan secara sulit dengan mana-mana lelaki. Ini ditambahkan lagi dengan kekerapan saya menggunakan internet di rumah. Suami mengesyaki saya telah berhubung dengan lelaki lain melalui laman sosial facebook. Saya hanya berhubung dengan rakan-rakan semasa di sekolah yang sudah lama tidak berjumpa. Pada 23 April lepas suami mula tidak bercakap dengan saya dengan alasan tidak mempercayai saya lagi kerana mengesyaki saya ada hubungan dengan lelaki lain. Pada pukul 8.45 malam tersebut, suami menyatakan kepada saya secara lisan \'sekiranya saya sudah ada lelaki lain dalam hidup saya suami akan lepaskan saya\'. Sehingga ke tarikh surat ini di tulis suami tidak lagi memberikan nafkah batin kepada saya dan mula memberikan nafkah zahir yang tidak diberikan kepada saya semenjak Disember 2010. Walaupun masih tinggal sebumbung, suami tidak lagi makan atau minum masakan dan minuman yang saya sediakan. 

Soalan saya:-
1- Apakah status saya sekarang?
2- Semasa 6 bulan ditinggalkan pada 2006, suami telah menyatakan kepada arwah ibu saya sebanyak 2 kali yang dia akan melepaskan saya. Apabila kes di rujuk ke Pejabat Agama Daerah Jasin, suami memaklumkan tidak memaksudkan apa yang dikatakannya.
3- Sekiranya saya ingin meneruskan dengan tuntutan fasakh, apakah prosedur yang perlu saya lakukan kerana pada masa ini saya bertugas di Johor. Perkahwinan didaftarkan di Jasin, Melaka.
4- Suami pernah menyatakan kepada saya sekiranya terjadi sesuatu kepada perhubungan kami berdua suami akan menuntut harta sepencarian iaitu rumah yang saya beli menggunakan Rm500 dari beliau sebagai deposit manakala ansuran bulanan saya lakukan melalui potongan gaji. Apakah yang dimaksudkan dengan harta sepencarian ini.

Sekian, terima kasih.