Assalamualaikum Tuan,

a)Pihak Tuan boleh membuat aduan tersebut ke Jabatan Agama Islam yang berhampiran dengan Tuan dan tiada sebarang had masa yang telah ditetapkan. Pihak Jabatan Agama Islam akan membuat siasatan terhadap dakwaan Tuan ini bergantung kepada bukti yang pihak Tuan kemukakan atas dakwaan Tuan ini. Sekiranya dakwaan Tuan ini berasas, maka isteri Tuan boleh di dakwa di bawah seksyen 59 (Musahaqah) Enakmen Kesalahan Syariah (Melaka) 1991.

b)Untuk mensabitkan seseorang isteri itu nusyuz, maka hendaklah dibuat permohonan terlebih dahulu ke Mahkamah Syariah yang berhampiran dengan Tuan. Sekiranya Mahkamah Syariah mensabitkan isteri itu nusyuz, maka hanya satu haknya sahaja yang gugur iaitu nafkah eddah sepertimana yang diperuntukkan di dalam Seksyen 60(2) Enakmen Undang-undang Keluarga Islam Melaka tahun 2002.

c)Sekiranya surat sumpah tersebut telah dibuat, maka hendaklah dikemukakan ke dalam mahkamah dan terpulang kepada penerimaan mahkamah terhadap surat sumpah tersebut samada diterima pakai sebagai dokumen sokongan atau tidak berdasarkan kepada permohonan pihak-pihak.


Pihak Tuan disarankan agar ke Mahkamah Syariah yang berhampiran untuk mendapatkan khidmat nasihat yang lebih jelas terutama dari segi prosedur mahkamah dan sebagainya.

Terima kasih.