Waalaikumussalam wrt wbt,

Kami berterima kasih atas soalan yang ditujukan.

1) Sebagai panduan kepada soalan anda, jika suatu perintah Hak Penjagaan anak telah dikeluarkan oleh Mahkamah, setiap pihak perlu mematuhi apa yang telah dipersetujui (sepertimana persetujuan di dalam Majlis Sulh) oleh pihak-pihak dan/atau diperintahkan. 

Jika terdapat sebarang ketidakpatuhan oleh salah satu pihak, maka pihak yang satu lagi boleh memohon di Mahkamah untuk perlaksanaan perintah tersebut atau memfailkan permohonan untuk tukar perintah hak penjagaan dengan mengkhususkan hak akses yang diberikan kepada anda dengan lebih spesifik. Namun di sini jika anda membuat permohonan untuk tukar perintah, permohonan tersebut adalah subjek kepada persetujuan pihak bekas isteri anda dan jika tiada persetujuan maka permohonan anda perlu dibicarakan di hadapan Hakim.

2) Mengikut peruntukan Enakmen Undang-Undang Keluarga Islam (Negeri Melaka) 2002, kanak-kanak di bawah umur 9 tahun bagi perempuan dan 7 tahun bagi lelaki perlu diletak di bawah hak jagaan ibu, namun sekiranya anda berniat untuk memohon untuk hak jagaan ke atas anak-anak tersebut apabila anak-anak melebihi umur di atas, anda perlu membuktikan di Mahkamah Yang Mulia bahawa bekas isteri anda telah hilang kelayakan hak jagaan tersebut. 

Walau bagaimanapun jika anak-anak memilih untuk tinggal bersama anda, Hakim masih akan mengambil kira kebajikan anak-anak tersebut sebagai faktor utama untuk menentukan siapa yang lebih sesuai untuk menjaga anak-anak tersebut.

Sekiranya anda perlukan maklumat lebih lanjut, anda boleh menghubungi pihak kami melalui talian telefon: 06 2332061 atau hadir sendiri ke Mahkamah.

Terima Kasih.