Assalamualaikum wbt

Apa-apa harta yang ditinggalkan oleh si mati sama ada berbentuk simpanan atau insuran hendaklah dibahagikan mengikut faraid kepada warisnya sekiranya semasa hidup si mati tidak meninggalkan apa-apa wasiat, atau menghibahkan hartanya, atau menghadiahkan hartanya, atau mewakafkan hartanya.
Di dalam Islam penamaan ibu bapa kepada harta si mati bukan bermaksud harta itu diserahkan untuk digunakan oleh ibu bapa tersebut walaupun bertujuan baik untuk menjaga kemaslahatan anak-anak si mati. Penamaan tersebut merupakan satu AMANAH daripada si mati untuk penama melaksanakan pembahagian faraid untuk harta tersebut. Sememangnya agensi-agensi kewangan akan menyerahkan harta tersebut kepada penama untuk diuruskan secara faraid kerana bukan tanggungjawab agensi tersebut untuk membahagikan harta tersebut kepada waris yang layak.
Setahu saya, yang layak kepada harta tersebut setelah dibahagikan mengikut faraid ialah suami si mati, anak-anaknya, dan ibu bapa si mati.
Saya nasihatkan supaya harta itu dibahagikan secara faraid terlebih dahulu, supaya dapat mengelakkan daripada menggunakan bahagian waris lain termasuk menggunakan harta anak yatim. Berhati-hati kepada peringatan Allah ke atas orang yang menggunakan harta anak yatim tidak kira sama ada bapa atau ibu bapa. Sekiranya, bapa/ibu bapa ingin menggunakan bahagian harta faraid anak-anak si mati untuk kebajikan anak-anak tersebut suatu perintah penjagaan kepada harta tersebut perlu di pohon ke Mahkamah Tinggi Syariah. 
Adik arwah tidak tergolong dalam mereka yang layak menerima faraid. Oleh itu, sila pastikan rumah yang dibina untuk adik arwah tersebut daripada bahagian faraid siapa? Sekiranya daripada bahagian faraid ibu bapa si mati maka adalah dibenarkan. Bermaksud, ibu bapa si mati telah mengibra'kan/menghadiahkan bahagian faraidnya kepada adik arwah untuk membuat rumah (tertakluk kepada berapa bahagian faraid yang ibu bapa dapat dibandingkan dengan kos rumah tersebut). Sekiranya kos rumah lebih tinggi maka, perlu ditanggung sendiri dan tidak boleh diambil daripada bahagian anak si mati atau suami si mati (melainkan suami si mati setuju bahagiannya digunakan untuk menampung kos rumah tersebut).