Assalamualaikum Wrt Wbt, 

Puan Kasuma, 

Adalah dimaklumkan bahawa hak penjagaan atau hadhanah boleh dituntut oleh pihak-pihak yang ingin mendapatkan hak tersebut tidak kira samaada sesuatu perceraian disebabkan oleh pihak isteri atau suami. Hak penjagaan boleh dimohon samaada dalam proses perceraian atau selepas perceraian. 

Setelah puan memfailkan tuntutan hak penjagaan anak, kes puan akan diagih ke Majlis Sulh dahulu untuk proses perbincangan secara baik di hadapan Pegawai Sulh. Jika tidak dapat mencapai kata sepakat, kes puan akan diagihkan kepada hakim untuk dibicarakan. Hakim akan membuat keputusan berdasarkan keterangan kedua-dua pihak namun kebajikan anak-anak adalah menjadi keutamaan. Hakim akan membuat pertimbangan dengan siapa kebajikan anak-anak lebih terjaga. 

Berkenaan persoalan kedua pula, jika masalah suami puan boleh diatasi cubalah berbincang secara baik  dan dapat mencari jalan penyelesaian kerana ia hanyalah masalah sikap. Mungkin puan boleh memberi peluang kepada suami untuk berubah dengan menghadiri sesi kaunseling di Jabatan Agama atau lain-lain cara yang difikirkan sesuai dan patut. 

Tuntutan perceraian di Mahkamah boleh difailkan samaada melalui cerai taklik,khuluk, fasakh atau bercerai secara persetujuan bersama untuk disabitkan oleh hakim. Pada pendapat kami alasan puan itu tidak berapa kuat untuk menyokong tuntutan puan kerana perkara tersebut masih boleh diperbaiki. Sebagai contoh jika sikap tersebut boleh menjadikan suami puan mengabaikan tanggungjawab sebagai seorang suami dan ayah, tidak memberi nafkah, pernah memukul puan dengan sebab yang tidak munasabah, atau lain-lain perkara yang melibatkan tanggungjawab dalam rumahtangga, alasan-alasan tersebut mungkin boleh diambil kira oleh hakim dalam membuat keputusan.

Jika ada sebarang soalan lanjut, boleh hubungi pihak kami. 

Terima Kasih.