Assalamualaikum w.b.t.
 
Bagi soalan pertama,Seksyen 23 Enakmen Undang-undang Keluarga Islam
Melaka 2002, Mahkamah boleh memberi kebenaran dalam poligami yang dipohon itu jika berpuas hati:
 
(a) bahawa perkahwinan yang dicadangkan itu adalah patut atau perlu, memandang kepada, antara lain, hal-hal keadaan yang berikut, iaitu, kemandulan, keuzuran jasmani, tidak layak dari segi jasmani untuk persetubuhan, sengaja ingkar mematuhi perintah untuk pemulihan hak-hak persetubuhan, atau gila di pihak isteri atau isteri-isteri yang sedia ada;
 
(b) bahawa pemohon mempunyai kemampuan yang membolehkan dia menanggung, sebagaimana yang dikehendaki oleh Hukum Syarak,
semua isteri dan orang tanggungannya, termasuk orang yang akan menjadi orang tanggungannya berikutan dengan perkahwinan yang dicadangkan itu; 

(c) bahawa pemohon akan berupaya memberi layanan adil kepada semua isterinya mengikut kehendak Hukum Syarak; dan 

(d) bahawa perkahwinan yang dicadangkan itu tidak akan menyebabkan darar syarie kepada isteri atau isteri-isteri yang sedia ada.
 

Soalan kedua:
Berdasarkan seksyen tersebut juga, Mahkamah hendaklah memanggil pemohon dan isteri atau isteri-isterinya yang sedia ada, bakal isteri, wali kepada bakal isteri dan mana-mana orang lain yang pada pendapat Mahakamah boleh memberikan maklumat berhubungan dengan
perkahwinan.
 
Jika bapa kepada bakal isteri tidak bersetuju dengan perkahwinan anaknya,bakal isteri boleh membuat permohonan kebenaran wali hakim di mana-mana mahkamah syariah yang berdekatan.
 
Terima kasih