W.salam puan, terima kasih atas persoalan yang dikemukakan dan pihak kami amat mengalu-alukan sebarang pertanyaan daripada pihak tuan.

Setelah saya baca dan teliti permasalahan dan isu yang pihak puan kemukakan, terdapat beberapa perkara yang perlu dilihat dan diteliti terlebih dahulu, iaitu :

1. Samada pembahagian harta pusaka milik arwah datuk puan telah dilaksanakan ataupun belum.

2. Samada pernah atau tidak ada apa-apa tuntutan dibuat di Mahkamah Syariah berkaitan harta arwah datuk.

Bagi isu pertama, Islam menyatakan bahawa apabila meninggal seseorang itu ada 3 perkara yang perlu diselesaikan terlebih dahulu berkaitan hartanya iaitu :

i. Hutang jika simati ada mempunyai hutang.
ii.Perbelanjaan pengebumiannya
iii.Wasiat jika ada wasiat oleh simati

Selepas ketiga-tiga perkara ini diselesaikan barulah harta tersebut boleh dibahagi menurut faraid ( harta pusaka )iaitu baki setelah ditolak perkara-perkara yang dinyatakan itu.Justeru itu, puan kena pastikan samada harta arwah datuk telah diserah milik atau ditukar nama kepada seseorang atau tidak. Jika tidak dan masih atas nama datuk maka wajarlah waris menyelesaikan 3 perkara yang dinyatakan dan bakinya hendaklah dibahagikan secara faraid yang boleh dibuat pembahagian melalui Mahkamah Syariah.Jika nama belum ditukar dan pembahagian belum dilaksanakan maka adalah salah jika ada pihak yang menjual atau menukar nama pemilik tanah tanpa keizinan waris yang lain, kerana setiap waris yang layak mempunyai bahagian masing-masing. Apa-apa persetujuan juga untuk dibahagi secara samarata antara adik beradik dan sbgnya bolehlah tuan buat melalui pejabat pusaka kecil.


Bagi isu yang kedua, puan kena pastikan samada arwah datuk pernah membuat apa-apa wasiat atau tidak kepada mana-mana pihak. Jika ada wasiat hendaklah diselesaikan terlebih dahulu dan jika ada pertikaian hendaklah dirujuk ke Mahkamah Syariah.Begitu juga dengan harta sepencarian, hanya Mahkamah Syariah yang layak dan berbidangkuasa untuk menentukan kadar harta sepencarian dengan melihat kepada faktor sumbangan pihak-pihak dalam memperolehi harta tersebut ( suami isteri ). Mahkamah Syariah yang akan menilai dan menentukan bahagian yang layak pada masing-masing dengan merujuk kepada keterangan dan pembuktian di Mahkamah Syariah. 

Nasihat dan pandangan kami, pembahagian faraid hendaklah dibuat dengan kadar segera jika pembahagian faraid belum dibuat untuk menimbulkan kerumitan lagi pada masa hadapan. Pihak puan bolehlah merujuk kepada pejabat pusaka kecil dan kadar pembahagiannya boleh dibuat di Mahkamah Syariah.

Diharapkan penjelasan kami dapat sedikit sebanyak membantu pihak puan. Pihak puan juga boleh bertanya lanjut di kaunter Mahkamah Syariah atau pun puan dapatkan khidmat Peguam Syarie untuk menyelesaikan isu yang puan hadapi.

Sekian, terima kasih. Wassalam