Seksyen 84 (a) Enakmen Undang-Undang Keluarga Islam (Negeri Melaka) 2002 ada menyatakan seperti berikut:

“Hak seseorang perempuan terhadap hadhanah hilang jika perempuan itu berkahwin dengan seseorang yang tidak mempunyai pertalian dengan kanak-kanak itu yang orang itu dilarang berkahwin dengan kanak-kanak itu, jika penjagaannya dalam hal sedemikian akan menjejaskan kebajikan kanak-kanak itu tetapi haknya untuk penjagaan akan kembali semula jika perkahwinan itu dibubarkan”

Namun begitu, hak penjagaan anak terhadap ibu yang telah berkahwin tidaklah gugur secara automatik. Mahkamah akan melihat pada kebajikan anak tersebut. Jika mahkamah mendapati bahawa kebajikan anak tersebut lebih terpelihara berbanding dengan bapanya (yang belum berkahwin), mahkamah akan memberikan hak penjagaan anak terhadap ibu walaupun ibu itu sudah berkahwin. 

Berhubung dengan poligami, seseorang suami itu tidak memerlukan kebenaran daripada mana-mana pihak termasuk isteri pertama kecuali  kebenaran daripada mahkamah jika dia ingin poligami. Ini bermakna seseorang suami itu hanya perlu mendapatkan kebenaran daripada mahkamah untuk dia berpoligami.

Seksyen  23 Enakmen Undang-Undang Keluarga Islam (Negeri Melaka) 2002 menyatakan “Tiada seorang lelaki pun semasa berterusannya suatu perkahwinan boleh, kecuali dengan mendapat kebenaran terlebih dahulu secara bertulis daripada Mahkamah, membuat akad nikah perkahwinan yang lain dengan perempuan lain”.

Pertimbangan yang akan dibuat oleh mahkamah ada dinyatakan dalam Seksyen 23 (5) Enakmen Undang-Undang Keluarga Islam (Negeri Melaka) 2002 yang menyatakan seperti berikut:

Apabila menerima permohonan itu, Mahkamah hendaklah memanggil pemohon, isteri atau isteri-isterinya yang sedia ada, bakal isteri, wali kepada bakal isteri, jika ada, dan orang lain yang difikirkan oleh Mahkamah boleh memberi keterangan mengenai perkahwinan yang dicadangkan itu supaya hadir apabila permohonan itu didengar, yang hendaklah dilakukan dalam Mahkamah tertutup, dan Mahkamah boleh memberi kebenaran yang dipohon itu jika berpuas hati—

(a) bahawa perkahwinan yang dicadangkan itu adalah patut atau perlu, memandang kepada, antara lain, hal-hal keadaan yang berikut, iaitu, kemandulan, keuzuran jasmani, tidak layak dari segi jasmani untuk persetubuhan, sengaja ingkar mematuhi perintah untuk pemulihan hak-hak persetubuhan, atau gila di pihak isteri atau isteri-isteri yang sedia ada;

(b) bahawa pemohon mempunyai kemampuan yang membolehkan dia menanggung, sebagaimana yang dikehendaki oleh Hukum Syarak, semua isteri dan orang tanggungannya, termasuk orang yang akan menjadi orang tanggungannya berikutan dengan perkahwinan yang dicadangkan itu; 

(c) bahawa pemohon akan berupaya memberi layanan adil kepada semua isterinya mengikut kehendak Hukum Syarak; dan 

(d) bahawa perkahwinan yang dicadangkan itu tidak akan menyebabkan darar syarie kepada isteri atau isteri-isteri yang sedia ada.
