Waalaikumussalam warahmatullahi wabarakatuh

Terima kasih ke atas Pn Nordalena di atas soalan yang di kemukakan. Untuk makluman puan, seseorang itu berhak ke atas harta ayahnya dan jika dia telah meninggal dunia lebih dahulu daripada ayahnya, anak-anaknya tetap berhak ke atas harta tersebut (harta datuk kepada anak-anak tersebut). Inilah yang dinamakan wasiat wajibah. Ini jelas disebutkan di dalam Seksyen 27 Enakmen Wasiat Orang Islam (Negeri Melaka) 2005 di mana anak-anak tersebut akan mendapat bahagian ayahnya dari harta datuknya (sekiranya ayahnya mati terlebih dahulu) jika bahagian ayahnya kurang daripada satu pertiga (1/3) daripada keseluruhan harta datuknya. Jika lebih daripada satu pertiga, anak-anak tersebut hanya mendapat setakat satu pertiga sahaja.
Oleh yang demikian, sekiranya ada pihak menafikan hak-hak yang patut dimiliki oleh anak-anak tersebut, anak-anak tersebut (atau penjaganya sekira masih di bawah umur) boleh memfailkan tuntutan pengesahan wasiat wajibah di Mahkamah Syariah di bawah peruntukan Seksyen 27 Enakmen Wasiat Orang Islam (Negeri Melaka) 2005 bagi tujuan mendapatkan hak-hak itu semula.
Tentang hukum menafikan hak orang-orang yang berhak ke atas harta tersebut adalah sudah jelas haram dan berdosa besar. Allah SWT berfirman:
Yang bermaksud:
"Dan janganlah kamu makan (atau mengambil) harta (orang-orang lain) di antara kamu dengan jalan yang salah dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian dari harta manusia dengan (berbuat) dosa, padahal kamu mengetahui (salahnya)". (Al Baqarah : 188) 

"Sesungguhnya orang-orang yang memakan harta anak-anak yatim secara zalim, sebenarnya mereka itu hanyalah menelan api ke dalam perut mereka dan mereka pula akan masuk ke dalam api Neraka yang menyala-nyala". (An Nisa' : 10) 
