Waalaikumussalam warahmatullahi wabarakatuh

Tuan/Puan,

Untuk makluman Tuan/Puan, Mahkamah Syariah hanya berbidangkuasa dalam menentukan kesahtarafan anak tersebut. Manakala untuk mendaftarkan namanya (agar dibinkan dengan ayahnya) pada kad pengenalan adalah di bawah bidangkuasa Jabatan Pendaftaran Negara. 
Seksyen 111 Enakmen Undang-undang Keluarga Islam (Negeri Melaka) 2002 menyatakan seperti berikut:
“Jika seseorang perempuan yang berkahwin dengan seseorang lelaki melahirkan seorang anak lebih daripada enam bulan qamariah dari tarikh perkahwinannya itu atau dalam masa empat tahun qamariah selepas perkahwinannya itu dibubarkan sama ada oleh sebab kematian lelaki itu atau oleh sebab perceraian, dan perempuan itu pula tidak berkahwin semula, maka lelaki itu hendaklah disifatkan sebagai bapa anak itu, tetapi lelaki itu boleh, dengan cara li’an atau kutukan, menafikan anak itu sebagai anaknya di hadapan Mahkamah”.

Oleh yang demikian, Tuan/Puan boleh memfailkan permohonan pengesahtarafan anak di Mahkamah.  Sekiranya status anak itu telah disahkan oleh Mahkamah, maka Tuan/Puan boleh mengemukakan penghakiman Mahkamah tersebut pada Jabatan Pendaftaran Negara bagi tindakan selanjutnya.