Waalaikum salam

Terima kasih atas pertanyaan.

Salah satu rukun nikah adalah wali. Tanpa wali, nikah adalah tidak sah dan terbatal. Wali perlu memberikan kebenaran untuk seorang perempuan bernikah sebelum upacara akad dilangsungkan.

Sekiranya wali tidak dapat hadir ke upacara akad nikah, maka wali perlu menandatangani perwakilan nikah kepada qadhi yang akan menjalankan akad kelak. Antara kehendak dokumen pernikahan adalah sijil nikah ibu bapa dan kad pengenalan wali.

Sekalipun puan mendapat salinan sijil perkahwinan dan kad pengenalan wali, tetapi wali tetap enggan mewalikan pernikahan puan, maka pernikahan tetap tidak dapat dijalankan.

Sebagai pilihan, puan boleh membuat tuntutan wali enggan di Mahkamah Syariah berhampiran. Puan perlu menamakan wali sebagai responden. Hakim akan membicarakan permohonan puan samada wali hadir ataupun tidak. Sekiranya wali tidak hadir atau hadir tetapi enggan mewalikan puan, maka Hakim boleh membuat keputusan.

Sekiranya permohonan puan memenuhi kehendak hukum syarak dan undang-undang maka kebenaran untuk bernikah secara wali hakim akan diberikan.

Sila berjumpa dengan mana-mana peguam syarie atau hadir sendiri ke Mahkamah Syariah untuk mendapat penerangan lanjut tentang permohonan wali hakim.  
