W.salam puan,

Terima kasih atas pertanyaan, pihak kami amat mengalu-alukan sebarang pertanyaan bagi tujuan meningkatkan pengetahuan berkaitan perundangan syariah,

Sukacita saya memaklumkan bahawa lafaz yang dibuat oleh suami puan melalui lafaz \"aku ceraikan kau lepas raya ni\" merupakan lafaz yang masih tergantung kerana lafaz tersebut menunjukkan perbuatan cerai akan berlaku selepas raya.Ada kemungkinan lafaz tersebut menunjukkan suami akan melafazkan cerai di Mahkamah Syariah selepas raya. Lafaz cerai akan jatuh pada ketika itu jika suami puan melafazkan \" aku ceraikan kau\" atau \"aku talak kau\". Lafaz sebegini dipanggil lafaz sarih atau lafaz jelas yang tidak perlu kepada niat untuk menceraikan isteri.

Namun demikian, saya tidak mempunyai kuasa untuk menentukan sesuatu lafaz itu jatuh atau tidak kerana kuasa hakiki adalah kepada Hakim yang perlu kepada keterangan pihak-pihak. Jika puan rasa ragu-ragu maka adalah lebih baik puan atau suami memfailkan permohonan pengesahan lafaz cerai di Mahkamah Syariah yang berdekatan.

Hakim akan mendengar keterangan daripada puan dan suami serta saksi jika ada, dan kemudian Hakim akan membuat keputusan.

Sekian, terima kasih.