Assalamualaikum warahmatullahi wabarakatuh...

Pihak kami mengharapkan puan menasihatkan abang dan isterinya mencari jalan penyelesaian terbaik terlebih dahulu sebelum kes dibawa ke Mahkamah Syariah. Perkhidmatan Kaunseling di Pejabat Agama juga menjadi alernatif terbaik untuk menyelamatkan rumahtangga abang puan.

Namun demikian, sekiranya ingin juga bercerai, abang puan bolehlah menfailkan pendaftaran Tuntutan Perceraian di Mahkamah Rendah Syariah di mana dia bermastautin/tinggal. Abang puan perlu menyediakan Penyata Tuntutan yang mengandungi maklumat pernikahan, anak-anak dan sebab-sebab perlu perceraian diluluskan (contoh borang penyata tuntutan boleh didapati melalui laman web kami ini pada menu Muat Turun). Perlu juga dilampirkan bersama salinan dokumen-dokumen pernikahan, laporan kaunseling Pejabat Agama Islam (jika ada) dan lain-lain dokumen berkaitan. Kes abang puan ini akan didengar di Mahkamah Rendah Syariah dalam tempoh 21 hari selepas didaftarkan.

Bagi memohon hak penjagaan anak, abang puan perlu memfailkan pula kes ini di Mahkamah Tinggi Syariah Melaka dan pihak-pihak akan dipanggil di dalam Majlis Sulh untuk mencari jalan penyelesaian sebelum diendorskan di hadapan Hakim Mahkamah Tinggi Syariah. Sementara menunggu kes ini selesai, pihak-pihak boleh memohon Perintah Interim bagi hak penjagaan sementara anak-anak tersebut. Pihak kami menasihatkan sebaiknya pihak-pihak melantik peguam sama ada dari Biro Bantuan Guaman (BBG) atau peguam persendirian (senarai nama peguam boleh dirujuk di dalam laman web ini) bagi melancarkan proses perbicaraan di Mahkamah nanti.
Wassalam.