Waalaikumussalam warahmatullahitaala wabarakatuh..

Tuan,

Secara asasnya, lafaz talaq ini terbahagi kepada dua iaitu lafaz sorih (jelas) seperti "aku ceraikan kau" dan lafaz kinayah (tidak jelas/ samar) seperti "kau balik ke rumah mak ayah kau". Bagi lafaz sorih, niat tidak diperlukan iaitu sama ada niat cerai atau tiada niat cerai, tetap jatuh talaq. Tetapi bagi lafaz kinayah, talaq hanya terjatuh sekiranya suami mempunyai niat untuk menceraikan isteri.

Walau bagaimanapun, masalah lafaz cerai ini bukanlah satu perkara yang boleh diambil ringan. Kisah yang tuan paparkan di sini semata-mata tidak memadai untuk mengesahkan sama ada berlakunya talaq atau tidak. Oleh yang demikian, suka saya menasihati tuan untuk membuat pengesahan lafaz talaq di Mahkamah dengan segera agar Mahkamah boleh meneliti semua fakta-fakta yang berkaitan bagi mengesahkan lafaz yang telah tuan ucapkan, sama ada berlakunya talaq atau pun tidak.
