Assalamualaikum... 
Isteri saya telah meninggalkan saya tanpa pesan. Puncanya beliau telah terjumpa sejenis dadah di dalam rumah saya. Untuk pengetahuan sebelum ini pun beliau telahpun menjumpainya sebanyak 2 kali. Akibatnya beliau telah menuduh saya menghisap dadah walhal saya bukan penghisap dadah. Saya akui dadah tersebut kepunyaan rakan-rakan saya yang baru-baru ini telah datang ke rumah saya. Memang rakan-rakan sekampung saya ramai terlibat dengan gejala ini namun saya tidak terlibat sama sekali cuma berkawan dengan mereka.Itu pun di sebabkan ada tugasan yang perlu diselesaikan bersama dengan mereka.
Akibat daripada terjumpanya dadah tersebut isteri telah meninggalkan saya tanpa sebarang pesan dan berkemungkinan ia akan membuat tuntutan cerai. Untuk pengetahuan Tuan, saya amat menyanyangi isteri saya di tambah pula kami mempunyai seorang anak lelaki yang masih kecil. Saya telah puas menerangkan kepada beliau bahawa dadah tersebut bukan kepunyaan saya namun ia tetap berkeras dan tidak mahu mempercayai kata-kata saya. Saya begitu tertekan dengan keadaan ini. Hidup saya tidak terurus. Prestasi kerja menurun dan pelbagai kesan negatif lagi berlaku kepada saya akibat daripada masalah ini. 
Kalau boleh saya tidak mahu bercerai dengan isteri saya. Biar mati sekalipun. Persoalannya sekarang ini, seandainya isteri saya membuat tuntutan cerai akibat daripada tuduhan beliau yang mengatakan saya penagih dadah yang berpunca daripada terjumpanya dadah di dalam rumah yang kami tinggal sekarang adakah mahkamah akan menggunapakai kata-kata beliau tersebut atau adakah mahkamah akan menggunakan bukti-bukti lain seperti urin untuk mengesahkan saya penagih ataupun tidak.
Untuk pengetahuan juga, rumah yang kami tinggal sekarang adalah rumah sewa. Semoga Tuan dapat menjelaskan permasalahan yang mengusutkan pemikiran saya ini. Sekian Terima Kasih.