Walaikum salam Puan keliru, terima kasih atas pertanyaan. Berikut adalah jawapan kepada soalan Puan :

Apabila seseorang suami ada melafazkan sebarang ayat yang berkaitan dengan talaq secara jelas atau secara kiasan ataupun sindiran, maka Puan atau suami bolehlah hadir ke Pejabat Agama yang berhampiran untuk membuat aduan berkaitan perkara tersebut. Jika Pejabat Agama berpandangan bahawa lafaz tersebut adalah wajar dipanjangkan ke Mahkamah Syariah bagi tujuan pengesahan lafaz, maka Puan atau suami bolehlah memfailkan permohonan pengesahan lafaz cerai di Mahkamah Syariah di mana Puan atau suami bermastautin. Mahkamah Syariah akan mengambil keterangan Puan dan suami sebelum membuat keputusan samada lafaz tersebut adalah sah atau tidak sah di sisi Hukum Syarak.

Jika Puan berhasrat untuk memohon fasakh, Puan perlu membuat aduan di Pejabat Agama berhampiran dan perlu menghadiri proses kaunseling yang di tetapkan. Dalam hal keadaan isu Puan di atas, adalah lebih baik Puan selesaikan kes pengesahan lafaz terlebih dahulu. Jika didapati lafaz suami tidak menyebabkan berlaku perceraian, maka bolehlah Puan memfailkan permohonan perceraian secara fasakh di Mahkamah Syariah.